ועדת הכלכלה, כנסת 19, פרוטוקול מספר 422, 2014-12-29 09:00

אבישי ברוורמן: בוקר טוב.

אבישי ברוורמן: אני פותח את ישיבת ועדת הכלכלה.

אבישי ברוורמן: על סדר-היום: תקנות המועצה לענף הלול ׁfkkho בדבר מכסות לייצור ביצי מאכל לשיווק בשנת 2015).

אבישי ברוורמן: בוקר טוב לחברי הכנסת אילטוב, פייגלין וידידי הטוב חבר הכנסת יצחק וקנין, מכובדיי כולם, נציגי המשרדים.

אבישי ברוורמן: יציג אורי צוק בר, סמנכ"ל בכיר לאסטרטגיה ומחקר כלכלי.

אבישי ברוורמן: איציק וקנין, אני יודע שאת הקריירה המפוארת שלך התחלת בביצים.

יצחק וקנין: אני ממשיך עם הביצים, אני מגדל ביצים.

אבישי ברוורמן: אחר-כך המשכת ללכת על ביצים שבורות בתוך הפוליטיקה.

אבישי ברוורמן: מר צוק בר, בבקשה.

<אורי צוק בר: חשוב רק לציין שאנחנו במועד קריטי זה של השנה נוהגים להעביר את התקנות לטובת אותם מגדלים שיושבים פה על-מנת שמשטר התכנון בענף יישמר.

אבישי ברוורמן: אני מקווה שעם זה נגמור היום ולא כמו שחיכיתי לראש הממשלה עם ערוץ 10 וערוץ 2.

אבישי ברוורמן: ישבתי איתו והוא הבטיח לי ושום דבר לא קורה.

אבישי ברוורמן: אני מקווה שלפחות ביצים יהיו.

רוברט אילטוב: העיקר שיש עיתון.

<אורי צוק בר: עברנו את כל המשוכות על-מנת להגיע בזמן היום ולמנות את מועצת הלול ולהתייעץ איתה.

<אורי צוק בר: נעשתה התייעצות עם מועצת הלול ואנחנו מגיעים לכאן היום, אחרי כל המאמצים שנעשו בשבחך לקיים את הישיבה הזאת ולכן זה קריטי.

<אורי צוק בר: המכסות ל-2015 הם הכללים שמעגנים את אופן חלוקת המכסות ליצרני הביצים.

<אורי צוק בר: מדובר על כ-3,000 בלי מכסות בכל הארץ, מתוכם 2,000 בגליל.

<אורי צוק בר: אני אגיד בקצרה מה היו השינויים ביחס לתקנות 2014 וכל היתר בעצם זה ללא שינוי.

<אורי צוק בר: השינויים העיקריים.

<אורי צוק בר: ראשית, תוספת מכסה רוחבית של 4%.

<אורי צוק בר: לאור המחסור של ביצים שכבר נמשך תקופה מסוימת, בשנה האחרונה ייבאנו כ-200 מיליון ביצים ולכן אנחנו עושים הגדלה רוחבית.

<אורי צוק בר: השינוי השני: עדכנו את המגבלות של שותפות יצרנים עם יצרנים שלא מאותו יישוב.

<אורי צוק בר: בתקנות 2014, כל שותפות שכלל יצרנים שלא מאותו יישוב הוגבלה לסך הכול 3 שותפים.

<אורי צוק בר: זה היה מגביל יותר מידי כי בעצם גם אם היו 20 שותפים מאותו ישוב ואחד שלא מאותו ישוב, אי-אפשר היה לקיים את השותפות.

<אורי צוק בר: לכן שינינו את ההגדרות ואמרנו שלפחות 50% צריכים להיות מאותו יישוב ולא יותר מ-5 מחוץ לאותו ישוב.

<אורי צוק בר: זה נותן את המשקל ליצרני אותו יישוב.

<אורי צוק בר: השינוי השלישי: גודל הלול המרבי.

<אורי צוק בר: בהצעת התקנות שהובאה לוועדה בשנה שעברה הצענו שגודל הלול יהיה עד 70,000 מטילות.

<אורי צוק בר: זה בעצם גודל המתחם שיכולים לעשות במתחמים החדשים מחוץ לישובים.

<אורי צוק בר: כך אפשר להשאיר את חופש הפעולה לאותה קבוצת מגדלים, להחליט עד איזה גודל הם רוצים ולא להגביל אותם לגודל קטן יותר מגודל המתחם.

<אורי צוק בר: תוך כדי הדיון בוועדה ביקשו להקטין את ההיקף ל-50,000 והוועדה אישרה הקטנה ל-50,000.

<אורי צוק בר: הצענו לחזור שוב להצעה של 70,000.

<לאה ורון: אתה מוכן לחזור ולהסביר לגבי הגודל של הלולים והאפשרויות השונות בפני המגדלים?

אבישי ברוורמן: בסופו של דבר אני רואה פה חבורה לא קטנה.

אבישי ברוורמן: אם זה היה בהסכמה מלאה, אני מניח שאף אחד לא היה מגיע לכאן.

אבישי ברוורמן: אני מניח שיש פה חילוקי דעות.

אבישי ברוורמן: תמיד שיש חילוקי דעות, גם בנושאים אחרים, כמו נושא הבקר במשרד החקלאות, היה איך מצד אחד אנחנו מקבלים את ההתייעלות הכלכלית של תשואה לגודל כדי שהדברים יהיו כלכליים ואולי גם יורידו מחירים לצרכן?

אבישי ברוורמן: ובמקביל, איך אנחנו לא יוצרים כאן, מדינה רק של טייקונים וענקים אלא נותנים גם לחלק מהשחקנים החרוצים, שגם בני המשפחה רוצים להמשיך, לחיות במסגרת של לולים עדיין רנטביליים אבל יותר קטנים.

אבישי ברוורמן: זה תמיד היה סלע במחלוקת בכל הנושאים שעבדו עם משרד החקלאות, דהיינו, תשואה לגודל וההתייעלות ואולי גם המחיר לצרכן, לבין הצורך עדיין לשמר גם חקלאות, שעדיין תהיה תחרותית אבל שנותנת מקום גם לקטנים.

אבישי ברוורמן: לכן דרך המלך שאתה מוביל כאן, זה בעצם החשוד העיקרי.

אבישי ברוורמן: זה הדבר המרכזי.

אבישי ברוורמן: חבר הכנסת וקנין אתה רוצה להוסיף לנקודה הזאת?

יצחק וקנין: אני אתייחס לסעיפים.

אבישי ברוורמן: אנחנו ניתן להציג כללית ואז אני פותח דיון קצר להערות כלליות.

אבישי ברוורמן: לאחר מכן נעבור סעיף סעיף וכל אחד יעיר את ההערות לסעיף.

<אורי צוק בר: אני אסיים את כל השינויים.

<אורי צוק בר: היקף מרבי לתוספת של 100,000 ביצים.

<אורי צוק בר: אנחנו נותנים אפשרות לתוספת של עוד 100,000 ביצים לכל מגדל שמסדיר את הלול שלו ועומד בכל התנאים הווטרינריים, הבריאותיים, צער בעלי חיים וכדומה.

<אורי צוק בר: נותנים לו את האפשרות לקבל עוד 100,000 ביצים על-מנת שאותו מגדל שבונה לול שעומד בכל הסטנדרטים ומשקיע בו, שיוכל גם לקבל תוספת באמצעות מכסה נוספת, להגדיל את כמות הייצור שלו.

<אורי צוק בר: בשנה שעברה הצענו, על מנת בכל זאת לשמור יתרון לקטנים, שהמגבלה למי שמקבל תוספת כזאת, יהיה בלול שיש בו עד 12,000 מטילות.

<אורי צוק בר: מה שקרה הוא שה-12,000 היו בעצם לפני התוספות ואז אחרי שנותנים את ה-100,000, זה כבר נהיה 14,000 מטילות.

<אורי צוק בר: השנה, על-מנת לאפשר ליותר אנשים להיכנס למסגרת הזאת הצענו להעלות את זה ל-18,000.

<אורי צוק בר: לאור הערות מועצת הלול שביקשו להחזיר את זה למקור, התחשבנו בהערות המועצה והחזרנו את זה למה שהיה בשנה שעברה רק שינינו את הניסוח.

<אורי צוק בר: במקום להגיד 12,000 ועל זה התוספות, אמרנו שזה 14,000 שכולל כבר בפנים את כל התוספות.

<אורי צוק בר: זאת אומרת, שזה בעצם אותו דבר, אותה כמות כמו בשנה שעברה.

<אורי צוק בר: דבר נוסף, הוספנו כאן סעיף נוסף של השלמה ל-500,000 ביצים.

<אורי צוק בר: בשנה שעברה החלטנו להשלים את כל המכסות החדשות לרמה של 500,000 כי לפני זה נתנו 250,000.

<אורי צוק בר: את החדשות השלמנו ל-500,000 כבר בשנה שעברה.

<אורי צוק בר: השנה הצענו להוסיף השלמה לכל מי שיש לו היסטורית פחות מ-500,000, על-מנת שלא יהיו משקים קטנים שהם פחות מ-500,000.

אבישי ברוורמן: אולי תיתן לנו סקירה בקצרה על תמונת הענף.

אבישי ברוורמן: כמה מגדלים יש?

אבישי ברוורמן: הפילוח שלהם?

אבישי ברוורמן: מה הוא הלול הגדול ביותר?

אבישי ברוורמן: כמה יש כאלה?

אבישי ברוורמן: כמה לולים קטנים?

אבישי ברוורמן: אני רוצה לקבל תמונה על שיווי המשקל הנוכחי ולאור הדברים האלה מה יקרה הלאה, כדי שהתמונה תהיה ברורה לכולם.

<אורי צוק בר: ברשותך, יש סעיף אחרון של תוספת ובזה סיימנו את השינויים.

אבישי ברוורמן: בסוף, אם עדיין יש משרד החקלאות, תסביר מה המדיניות של המשרד.

<אורי צוק בר: מאה אחוז.

<אורי צוק בר: משפט אחרון.

<אורי צוק בר: לשינויים הוספנו מכסות חדשות לבתי ספר.

<אורי צוק בר: עד כאן כל השינויים וכל היתר אותו דבר.

<אורי צוק בר: עכשיו להסבר שביקשת.

<אורי צוק בר: ענף המטילות הוא ענף שבעיקרו הוקם במשק המשפחתי עם דגש על אזור הגליל.

<אורי צוק בר: בשנות החמישים, עם הקמת הישובים, מרבית הקמת הלולים.

<אורי צוק בר: חיפשו פרנסה שתיתן פתרון מהיר לייצור של מזון וייצור לא מסובך כמו הקמת חממות.

<אורי צוק בר: יש גם מגבלת שטח מאוד גדולה בצפון ולכן הלכו על לולי הטלה שהוקמו בגדלים מאוד קטנים.

<אורי צוק בר: בתחילת שנות התשעים, הוחלט לחוקק במדינת ישראל את חוק הגליל, שנתן עדיפות לגליל, גם בהשלמה של אותן המכסות לרמה של 500,000.

<אורי צוק בר: אז בעצם יישרו קו.

<אורי צוק בר: את כל המכסות שהיו מתחת ל-500,000 הגדילו ל-500,000 בהתאם לחוק.

<אורי צוק בר: בכל מדינת ישראל היתה אז סובסידיה למצרכי יסוד וגם בביצים.

<אורי צוק בר: באותו זמן אמרו שהסובסידיה באזור הגליל תהיה ב-50% יותר גדולה מכל הארץ ובעצם נתנו חיזוק נוסף לצפון.

<אורי צוק בר: מרכיב הסובסידיה היה צריך להסתיים אחרי איזו תקופה אבל כל פעם הוא מוארך.

<אורי צוק בר: כרגע הוא מוארך עד 2017.

<אורי צוק בר: כלומר, היום ליצרני הצפון יש אפשרות לייצר ביצים, כולל סיוע בסובסידיה בתקבולים שהם מקבלים.

<אורי צוק בר: סך הכול, כפי שאמרתי, יש בענף בערך 3,000 יצרנים בעלי מכסות.

<אורי צוק בר: חלקם מייצרים לבד במשקם את הלול הקטן שלהם וחלקם, כ-50% מייצרים יחד עם עוד מגדלים.

<קריאה: הדברים לא נכונים.

אבישי ברוורמן: בכנסת בדרך-כלל אפשר לומר דברים לא נכונים ולפעמים אומרים דברים לא נכונים.

אבישי ברוורמן: ועדת הכלכלה היא ועדה שונה.

אבישי ברוורמן: תירשם, תהיה לך זכות דיבור ותתקן אותו.

אבישי ברוורמן: הוא יכול להגיד מה שהוא רוצה ואתה תדבר בזמנך.

<אורי צוק בר: דרך אגב, בדוח של מדיניות ענף ההטלה, בראשות צביקה כהן שיושב על-ידי, תועדו גם והוסברו הנתונים האלה.

<אורי צוק בר: הם מפורטים עם גרפים ונתונים ואפשר להסתכל עליהם.

<אורי צוק בר: מתוך ה-1,500 שהם בלולים שהם לא לבד, הרוב הם בלולים של שניים שניים.

<אורי צוק בר: יש גם לולים גדולים יותר.

<אורי צוק בר: בסך-הכול יש כ-400-500 נקודות של בעלי לול שאצלם במשק יש גידול ואליהם מצטרפים אותם ה-1,000 שהם לא פעילים בלול שלהם.

<אורי צוק בר: יחד זה מסתכם ב-2,000 לולים עם כ-3,000 יצרנים.

<אורי צוק בר: אלה סדרי הגודל.

<אורי צוק בר: אולי אני לא מדייק על המספר המדויק.

<אורי צוק בר: יש כבר לולים בענף, משהו כמו 10%-15% מהענף שהם לולים מאוד גדולים, של מעל 10 מגדלים בכל לול.

<אורי צוק בר: יש כאלה גם במרכז וגם בצפון.

<אורי צוק בר: יש מגדלים שצריכים לקבל החלטה איפה הם יעשו את הלול העתידי שלהם.

<אורי צוק בר: מכיוון שרוב הלולים בני מעל 50 שנה.

<אורי צוק בר: המצב הטכני של הלולים הוא מאוד ישן ורעוע יחסית ויש צורך בשדרוג הלולים.

<אורי צוק בר: המדיניות שלנו המעודכנת מהשנה האחרונה, היא לאפשר לתפור לכל ישוב חליפה מיוחדת בשבילו שתאפשר גם הקמת לולים במתחם חיצוני מחוץ למושב או בסמוך למושב, שהושקע בו הרבה כסף בתכנון ובתב"עות.

<אורי צוק בר: המשרד השקיע כ-15 מיליון שקל כדי לעשות את כל האישורים האלה בצורה מרוכזת כי אם כל אחד היה צריך לעשות לבד את התב"עות האלה זה היה גם הרבה כסף וגם הרבה זמן.

<אורי צוק בר: בשנים האחרונות, כמעט לכל הישובים הוסדרו התב"עות, ויש להם אופציה לעשות מתחמים מחוץ לישוב.

<אורי צוק בר: פתחנו עכשיו יותר רחב עכשיו, שכל ישוב בהתאם לצורך ההתארגנות שיבחר, יוכל או לצאת בחלקית או במלואו למתחם כזה, או לעשת את הגידול בתוך הישוב, בתנאי כמובן שהוא עומד בכל התנאים שדורש לול.

<צביקה כהן: אני ממלא את מקום המנכ"ל.

<צביקה כהן: אני מקווה שהוא יחזור במהרה ואני אחזור לתפקידי.

<צביקה כהן: אם היינו רוצים רק יוקר מחייה, היינו יכולים לעשות 17 לולים ולגמור את הסיפור.

<צביקה כהן: בואו נהיה ברורים.

<צביקה כהן: אנחנו מעוניינים גם בהתיישבות.

<צביקה כהן: אנחנו מעוניינים שיהיו אנשים בדובב ובנטועה.

<צביקה כהן: אני לא אוהב למכור להם פרנסה שיעשו עוד צימרים ועוד צימרים.

<צביקה כהן: הם מתפרנסים מביצים.

<צביקה כהן: זאת פרנסה ואני בעד לשמור עליה, גם במשק המשפחתי וגם בלולים גדולים.

<צביקה כהן: בדוח שלנו החלטנו לאפשר מה שהישוב רוצה.

<צביקה כהן: אנחנו גם רוצים לתת מענקים, בעיקר למשפחתיים.

<צביקה כהן: כרגע, כפי שאתה יודע, עוד לא עברנו את תקנות צער בלי חיים ולא עברנו את כל הסיפור של הכסף מול האוצר ויש בחירות.

<צביקה כהן: הכוונה שלנו היא כמובן לשמור על בריאות הציבור, בריאות צער בעלי חיים, ביחד עם בריאות האוכלוסייה.

<צביקה כהן: בזכותך התקנות האלה לא עברו עד שלא סגרנו תקציב מול האוצר.

<צביקה כהן: זה הכיוון של המשרד.

<צביקה כהן: הכיוון הוא לשמר את המשק המשפחתי.

<צביקה כהן: אנחנו רוצים היום להעביר את כללי הביצים ל-2015 כדי שיישאר התכנון כי אחרת לא יהיה תכנון.

<צביקה כהן: הגיעו הרבה חקלאים.

<צביקה כהן: הרעיון הוא שאנחנו רוצים להביא את תקנות 2015 שדומות לתקנות 2014.

<צביקה כהן: יש כמה תיקונים שאורי הציג.

<צביקה כהן: התיקון המהותי שמפריע מאוד למגדלים זה השינוי בין 50 ל-70.

<צביקה כהן: התיקון הפחות מהותי זה השינוי של ה-12,000 ל-14,000.

<צביקה כהן: 12,000 היה לכאורה נטו ו-14,000 הוא סגור ברוטו.

<צביקה כהן: אתם רוצים לריב על זה?

<צביקה כהן: אין לי בעיה.

אבישי ברוורמן: רק תחדד, תסביר לנו את המעבר מ-50 ל-70.

אבישי ברוורמן: פה קבור הכלב.

<אורי צוק בר: במסגרת התמיכה שלנו המתוכננת במתחמים למגדלים ובמסגרת התב"עות שתכננו.

<אורי צוק בר: יש עליהם אישורי בנייה, שזה דבר נדיר לקבל בתוך כל היערות ושמורות הטבע אישורי בנייה למתחמים בצפון.

<אורי צוק בר: ישנה מחלקה שעבדה על זה מאוד קשה במשרד יחד עם היישובים.

<אורי צוק בר: יש אפשרות להקים במתחם כזה היקף לולים עד 70,000 מטילות.

<אורי צוק בר: לכן אנחנו אמרנו שאנחנו לא רוצים שביד אחת ניתן מתחמים, נתמוך בהם וניתן להם אפשרות להקים לול של עד 70,000 בתוך מתחם כזה, וביד השנייה נגביל אותם לכמויות יותר קטנות במסגרת מדיניות התכנון.

<אורי צוק בר: לכן עשינו את הקורלציה ואת ההתאמה ואמרנו שזה המקסימום.

<אורי צוק בר: התכניות הן לעד 5 לולים במתחם כזה.

<אורי צוק בר: אז אפשר לעשות 5 פעמים 12 ואפשר לעשות 3 פעמים 25 ואפשר לעשות פעם אחת של 70, תלוי בכל מושב איך הוא מתארגן.

<אורי צוק בר: אני מניח שיהיו מושבים שיהיה להם יותר קל וירצו להתארגן יותר חברים במושב ויעשו לול יותר גדול, ויהיו כאלה שירצו יותר לשמור על הפרטיות שלהם והעצמיות שלהם ויעשו לולים יותר קטנים.

אבישי ברוורמן: אורי, תודה.

אבישי ברוורמן: כהרגלך היית ברור ומדויק.

אבישי ברוורמן: תודה לצביקה שהוסיף לנו קצת חידוד.

רוברט אילטוב: מה הצריכה השנתית של הביצים בישראל?

<קריאה: 1.7 מיליארד.

<אורי צוק בר: זה השיווק הרשום.

אבישי ברוורמן: המכסה שאתם מבקשים היא מעל 2 מיליארד.

<אורי צוק בר: נכון, אבל חלק מהמכסה היא בעצם מכסה תיאורטית כי יש פה סעיפים כמו בשנים קודמות שהם זמניים לצורך מעבר.

<אורי צוק בר: אם מישהו יוצא מלול ישן ללול חדש, הוא יוצר כפילות זמנית.

אבישי ברוורמן: חבר הכנסת וקנין יפתח.

אבישי ברוורמן: מי שרוצה שיירשם אצל לאה.

אבישי ברוורמן: אני מציע להעיר הערות כלליות ואחר-כך נעבור להקראה ונתייחס סעיף סעיף.

יצחק וקנין: אדוני היושב ראש.

יצחק וקנין: אני אתייחס לסעיפים כפי שהוצגו פה.

יצחק וקנין: לכאורה, חלקם בעייתיים וחלקם לא בעייתיים ואפשר לאשר אותם.

יצחק וקנין: כאשר אנחנו בוחנים את המשק המשפחתי ביישוביי הגליל ובקו העימות, מדובר אולי בענף המרכזי וענף הפרנסה העיקרי של התושבים.

יצחק וקנין: אין משהו אחר.

יצחק וקנין: מי שמכיר את האזור שלנו זה לא מרכז הארץ ואפילו לא מבואות מרכז הארץ.

יצחק וקנין: הענף הזה מחזיק את התושבים.

יצחק וקנין: בלי הענף הזה התושבים יגיעו למחלקת הרווחה, סעד ולפת לחם.

יצחק וקנין: אני אומר את זה באחריות.

יצחק וקנין: אני יכול לתת דוגמה מהישוב שלי.

יצחק וקנין: עד לפני כמה שנים היה לנו כ-800 דונם אבוקדו וכל האבוקדו נעקר.

יצחק וקנין: אני תושב יערה.

יצחק וקנין: היה לנו כ-700 דונם אבוקדו, אין אבוקדו.

יצחק וקנין: הפסדנו שנה אחרי שנה ועקרנו ונשאר לנו ענף הלול שזה הענף היחיד.

יצחק וקנין: אם אני לוקח את היישוב שלי ועולה עד לזרעית, דובב, אביבים, עד למרגליות ולכפר יובל, זה ענף היחיד שמחזיק שם ואין שום ענף אחר.

יצחק וקנין: לא בכד אנחנו שומרים ובכל כמה שנים אנחנו מאריכים את חוק הגליל.

יצחק וקנין: בכל זאת מדובר על סובסידיה שניתנת רק לגליל.

יצחק וקנין: כ-70% מתצרוכת הביצים בישראל מגודלת באזור שלנו.

יצחק וקנין: במשך השנים היתה מציאות.

יצחק וקנין: אני חוזר חזרה לוועדת הכלכלה ואת חטאיי אני מזכיר.

יצחק וקנין: כשבאו אלינו בבקשה שיש אלמנות ונכים ושנאפשר להם גידול באותם לולים גדולים, כשהמשווקים נכנסו לתוך התמונה הזאת.

יצחק וקנין: אני אומר למשווקים פה ואני אומר כל השנים, אל תכרתו את הענף שממנון אתם יונקים כי בסוף זה יכה גם אתכם.

יצחק וקנין: אני אומר לטייקונים, אלה שרוצים לקחת את הענף הזה למקום אחר, אנחנו לא ניתן.

יצחק וקנין: כל עוד אנחנו יכולים לשמור על המציאות של התכנון בענף ועל הסדר, חובתנו לעשות זאת.

יצחק וקנין: גדל העסק הזה, של אותם אלה שזה כבר לא אלמנות ונכים.

יצחק וקנין: היום, כשליש מהמכסה של הגליל, כ-750 מכסות, מגדלים אותם בלולים גדולים, שחלקם המשווקים שותפים בתוך העסק הזה.

יצחק וקנין: אתה הופך להיות גם מגדל וגם משווק וכל השרשרת עד למכון לתערובת אפילו.

יצחק וקנין: אני אומר את זה באחריות.

יצחק וקנין: חובתנו לשמור על זה.

יצחק וקנין: אני לא אומר סתם.

יצחק וקנין: אני אומר את זה כי זה ענף הפרנסה היחיד שיש לנו, אין ענף אחר.

אבישי ברוורמן: ולכן מה המלצתך?

יצחק וקנין: אני מוכן ללכת להגדלה של ה-70 אבל שבניסוח זה לא ייתן לאף משווק להיכנס לעסק הזה.

יצחק וקנין: אף משווק לא ייכנס לעסק הזה.

יצחק וקנין: יש לי איך לעשות את זה.

יצחק וקנין: אני אומר קודם כל להשאיר את זה על 50,000 ולא להגדיל 70,000.

יצחק וקנין: אתם רוצים הגדלה?

יצחק וקנין: רק במסגרת האגודה השיתופית, כאשר רק החקלאים נכנסים בתוך העסק הזה.

יצחק וקנין: יש לנו כמה ישובים, כמו נטועה, שרוצים ללכת על מהלך כזה, אבל לא להגדיל את זה מעל 50,000.

יצחק וקנין: לגבי ההיקף המרבי, אני מקבל את הדעה הזאת.

יצחק וקנין: אם כבר אני נותן תוספת של 4% לכולם וממילא זה מגדיל, אז גם פה זה מגדיל.

יצחק וקנין: בוודאי אם הם ירדו מההצעה הראשונה של ה-18,000 ולהוריד את זה ל-14,000, אני בעד הדבר הזה.

<צביקה כהן: ברוטו סגור.

יצחק וקנין: ברוטו סגור.

יצחק וקנין: אני בעד הדבר הזה.

יצחק וקנין: לגבי ההשלמה ל-500,000 אני חושב שזה דבר מבורך.

יצחק וקנין: גם כך, חלקם בלי חוק הגליל, אז אני נותן להם את ההשלמה.

יצחק וקנין: זה לא מפריע לי, זה מגדל קטן הוא מגדל את זה במשק שלו ואין לי בעיה.

יצחק וקנין: לגבי שותפות יצרנים.

יצחק וקנין: פה אני אומר בזהירות רבה.

יצחק וקנין: רבותיי, אני לא רוצה שהמגמה הזאת תלך ותתרחב.

יצחק וקנין: ברגע שאני לוקח מישובים אחרים ואני מצרף אותם לאגודה אחרת, לשותפות, זה פורץ את הגדר.

יצחק וקנין: זה גורם לכך שאני לוקח מפה שלושה, ומפה אני לוקח עוד.

יצחק וקנין: מי ששם עין על הדבר הזה זה רק המשווקים.

יצחק וקנין: הם אלה שמובילים את המהלך.

אבישי ברוורמן: אתה אומר שבסופו של דבר שהמשווקים משתלטים על הכול.

אבישי ברוורמן: בגלל כוחות הייצור שלהם, אנחנו יוצרים פה גם כוח מונופולי מאוד חזק.

יצחק וקנין: רבותיי, אין לנו דבר אחר בגליל, זה הדבר היחיד.

יצחק וקנין: לכן אני לא מוכן שמישהו יחשוב שהוא איזה טייקון גדול.

יצחק וקנין: דרך אגב, בפטם זה המהלך שקרה והשתלטו עליו מספר טייקונים, חלקם מאצלנו.

יצחק וקנין: אני רוצה להגיד לכם שאין אחד מהמשווקים שאין לו איזה חקלאי שהוא לקח אותו והוא משמן אותו כמו שצריך, הוא מכניס אותו לעסק הזה.

יצחק וקנין: רבותיי, אני אומר עוד פעם ואני חוזר אליכם המשווקים, חובתנו לשמור על המשק המשפחתי ועל התכנון.

יצחק וקנין: דבר אחרון שאני אומר לחברים שלי פה אנא מכם, בואו ננהל את הדיון בצורה המכובדת ביותר ובלי צעקות.

יצחק וקנין: אנחנו חייבים לאשר את התקנות היום כי אם לא נאשר אותם, לדעתי, זה דבר שיכול לפרוץ את הגדר.

יצחק וקנין: בלי תכנון הענף הזה יגיע לקטסטרופה.

<שמעון ביטון: לא בכל מחיר.

יצחק וקנין: אני מסכים עם הדברים שנאמרו פה רק לעשות את התיקונים בהתאם.

אבישי ברוורמן: אנחנו מסיימים את הישיבה בשעה 11:00.

אבישי ברוורמן: כמו שאמר חבר הכנסת וקנין, אנחנו לא יכולים להשאיר את התכנון בהפקרות וזה יכול לפגוע בכל הענף.

אבישי ברוורמן: אם אין הערות כלליות, אנחנו נלך סעיף סעיף.

אבישי ברוורמן: כל אחד יציג עצמו ויאמר את מילתו.

יצחק וקנין: בוא נתחיל את ההקראה.

אבישי ברוורמן: אני באמת רוצה לצמצם.

אבישי ברוורמן: תכף נגיע לסעיפים.

<לאה ורון: אני מציעה שנשמע הערות לסעיפים כי בשעה 11:00 מתחילה המליאה.

אבישי ברוורמן: האם מקובל עליכם שהדיונים יהיו בסעיפים עצמם?

<עלי בינג: אני ממשרד האוצר.

<עלי בינג: אני רפרנט של חקלאות.

אבישי ברוורמן: מה עמדת האוצר?

<עלי בינג: רצינו להדגיש שהלולים בישראל קטנים באופן יחסי.

אבישי ברוורמן: דיברנו על זה.

<עלי בינג: דיברנו על זה ארוכות בוועדה, יתרון לגודל וההשלכות לזה על יוקר המחיה.

<עלי בינג: חשוב שזה יהיה לנגד עיניי חברי הוועדה.

<עלי בינג: הלולים בישראל הם מאוד קטנים ביחס לעולם וזה משליך בצורה ישירה על העלות של הביצים.

<עלי בינג: צריך גם לזכור את זה.

אבישי ברוורמן: אמרנו שאנחנו רוצים להגיע לאיזון.

אבישי ברוורמן: יש לנו את התשואה לגודל, את הבריאות ומצד שני - - -

<קריאה: בואו נגדיר את כל המכסות הקטנות לכמה גדולים.

אבישי ברוורמן: תראה, הוא רק פקיד.

אבישי ברוורמן: אני אומר את זה בכבוד.

אבישי ברוורמן: אני יודע שיש לו כבוד גם למשק משפחתי.

אבישי ברוורמן: אני בגיל המדינה כשנולדתי ישראל מדינת ישראל היתה בין ארבע המדינות השוויוניות בעולם.

אבישי ברוורמן: היום היא המדינה הענייה ביותר בעולם המפותח והאי שוויונית ביותר, מכיוון שהיא יצרה שילוב של בירוקרטיה מנוונת ואוליגרכיה ששולטת.

אבישי ברוורמן: לכן אנחנו צריכים להגיע לאיזון הזה.

אבישי ברוורמן: כיוון שלחבר הכנסת פייגלין יש יותר קשר למשיח ממני, נשתדל לעשות את זה עוד לפני המשיח יגיע.

משה זלמן פייגלין: אני רק מקווה שלא נגיע כאן למצב "שנהנה" משני העולמות.

משה זלמן פייגלין: כל הרע שבסוציאליזם וגם מכל הרע שבקפיטליזם.

משה זלמן פייגלין: כרגע יש איזה צל שמעיב על כל העניין, של הפרטה בדלת האחורית לגרעיני שליטה גדולים.

משה זלמן פייגלין: כידוע לך, אני סוציאליסט קטן מאוד אבל הפרטה לגרעיני שליטה זה חמור עוד כמה.

אבישי ברוורמן: רבותיי, אם כך אני עובר להקראה.

<לאה יוגב: אדוני, אני מבקשת להעיר הערה כללית, אפשר?

אבישי ברוורמן: אני אתן לך בסעיף.

אבישי ברוורמן: את תדברי על הגודל, לא?

<לאה יוגב: אני רוצה לדבר באופן כללי על הבעיה האמיתית שיש בשטח ולא מובאת כאן לשולחן.

אבישי ברוורמן: מי גברתי?

<לאה יוגב: אני דירקטורית בהנהלת מועצת הלול.

<לאה יוגב: מעלים פה איזה רעיון, שבסופו של יום הוא עולה הרבה מאוד כסף.

<לאה יוגב: לפי מסמך שהנחתי לכם על השולחן מדובר ברפורמה של מיליארד שקלים, כאשר אין פה תקצוב.

<לאה יוגב: מה שיקרה בסוף ומה שקורה כבר עכשיו בשטח הוא, שמסתובבים טייקונים במושבים שלנו ואומרים לצעירים: תיקחו את מה שמשרד החקלאות מציע לכם, אנחנו נקים את הלול ואתם תחתמו לנו על החוזים.

אבישי ברוורמן: סליחה, גברת יוגב, איזה מסמך הנחת?

אבישי ברוורמן: אף אחד מחברי הוועדה לא קיבל מסמך.

<לאה יוגב: שמתי שם.

אבישי ברוורמן: אם שמת עכשיו, אנחנו לא קוראים כל-כך מהר.

אבישי ברוורמן: להבא כדאי לשלוח לנו מראש כדי שכולם יקראו את זה.

<לאה יוגב: אני מבקשת סליחה.

<לאה יוגב: אני מבקשת לומר: האם באמת לזה התכוון המשורר, כאשר מקיימים פה תקנות בעלות של מיליארד שקל, שמריצים אותם לכלל הפעלה כשאין תקציב.

<לאה יוגב: בסוף, מי שייקח את המנה המדינית הזאת, הכלכלית, זה טייקונים שיישבו בתל-אביב ויפעילו את הכול מרחוק.

<לאה יוגב: רציתי רק להעלות את זה על השולחן.

<לאה יוגב: צריך לזכור עוד משהו.

<לאה יוגב: כולם פה דיברו על המשק המשפחתי.

<לאה יוגב: צריך לזכור שזה מפעל התיישבותי, מפעל דמוגרפי שמחזיק את כל גבול הצפון.

אבישי ברוורמן: נכון.

אבישי ברוורמן: אמר את זה חבר הכנסת וקנין.

אבישי ברוורמן: התשובה לגבי המיליארד תתקבל בדיון.

אבישי ברוורמן: אני מבקש ממר צוק בר להתחיל להקריא.

אורי צוק בר: תקנות המועצה לענף הלול (כללים בדבר מכסות לייצור ביצי מאכל לשיווק בשנת 2015), התשע"ה - 2014 בתוקף סמכותי לפי סעיפים 31 ו- 53 לחוק המועצה לענף הלול (ייצור ושיווק), התשכ"ד - 1963 (להלן - החוק), לאחר התייעצות עם המועצה ובאישור ועדת הכלכלה של הכנסת, לפי סעיף 21א לחוק יסוד: הכנסת, וסעיף 2(ב) לחוק העונשין, התשל"ז - 1977 , אני מתקין תקנות אלה: הגדרות 1.

אורי צוק בר: בתקנות אלה - "אפרוחות" - אפרוחים משעת בקיעתם מהביצה עד גיל שבעה ימים; "אתר לול חדש" - אתר שיועתק אליו לול הבסיס ומתקיימים לגבי הלול שהוקם בו התנאים הקבועים בתקנה 9(ב)(3)(א) ו- (ב); "בעל מכסה" - מי שנקבעה לו מכסה לשנת התכנון לפי תקנות אלה; "המועד הקובע" - ט' בטבת התשע"ה (31 בדצמבר 2014); "המועצה" - המועצה לענף הלול שהוקמה לפי סעיף 2 לחוק; "כללי 2014" - תקנות המועצה לענף הלול (כללים בדבר מכסות ליצור ביצי מאכל לשיווק בשנת 2014), התשע"ד - 2014; "להקה" - מטילות בגיל אחד שמחזיק מגדל; "לול הבסיס" - לול המצוי במשקו של בעל מכסה במען הרשום שלו או במשק של בעל מכסה אחר בתחום אותו יישוב; "לול חדש" - לול שהוקם או שהורחב במהלך שנת 2015 ומתקיימים לגביו התנאים הקבועים בתקנה 9(ב)(3)(א) ו-(ב); "מגדל פרגיות" - אדם העוסק בגידול פרגיות; "מטילות" - תרנגולות שגילן עולה על חמישה חודשים; "מכסת הבסיס" - מכסה אישית שנקבעה למגדל לראשונה לפי כללים או תקנות שהותקנו מכוח סעיפים 31 ו- 53 לחוק, כולל תוספות קבועות שהוקצו להם מכוח הכללים והתקנות כאמור; "עופות להטלה" - מטילות, פרגיות ואפרוחות; "פרגית" - תרנגולת בגיל שעד חמישה חודשים; "שנת התכנון" - שנת 2015.

אבישי ברוורמן: תודה.

אבישי ברוורמן: אני מצביע סעיף סעיף.

אבישי ברוורמן: מי בעד?

אבישי ברוורמן: בעד – רוב

אבישי ברוורמן: נמנעים – אין

<אורי צוק בר: "מכסה ארצית 2.

<אורי צוק בר: גודל משק הלול לייצור ביצי מאכל לשיווק בהיקף ארצי בשנת התכנון, יהיה גידול מטילות לייצור 2,050 מיליון ביצי מאכל לשיווק (להלן - המכסה הארצית).

<אורי צוק בר: "

אבישי ברוורמן: אני מעלה להצבעה.

אבישי ברוורמן: מי בעד.

אבישי ברוורמן: בעד – רוב

אבישי ברוורמן: נמנעים – אין

<אורי צוק בר: "קביעת מכסות אישיות 3.

<אורי צוק בר: העקרונות לקביעת מכסות אישיות לייצור ביצי מאכל לשיווק לכל מגדל לשנת התכנון, במסגרת המכסה הארצית, יהיו כאמור בתקנות 4 עד 8."

אבישי ברוורמן: הצבעה

אבישי ברוורמן: נגד – אין

אבישי ברוורמן: סעיף 3 התקבל.

אבישי ברוורמן: אנחנו מאשרים.

<אורי צוק בר: "מכסה אישית 4.

<אורי צוק בר: (א) לכל מגדל תיקבע מכסה אישית לייצור ביצי מאכל לשיווק בשנת התכנון, שתהיה שווה למכסה האישית לייצור ביצי מאכל לשיווק שנקבעה לו לשנת 2014.

<אורי צוק בר: (ב) ועדת המכסות תקבע לכל מגדל שבאחת מן השנים 2011, 2012 ו-2013 שיווק כדין ביצים בכמות העולה על 90 אחוזים מהמכסה שנקבעה לו לאותה שנה, תוספת מכסה של 4 אחוזים מהמכסה שנקבעה לו לפי תקנת משנה (א).

<אורי צוק בר: "

אבישי ברוורמן: מר צוק בר, תקנה 4ב היא חידוש לגבי מה שהיה בעבר.

אבישי ברוורמן: אני מבקש שתסביר בצורה ברורה מה השינוי הזה אומר.

<אורי צוק בר: בעיקרון, המטרה היא לייצר מייצור מקומי את הביצים במדינת ישראל.

<אורי צוק בר: הכוונה היא שיבוא בהתאם לצורך רק בשוליים יהיה בתקופות מחסור.

<אורי צוק בר: בשנים האחרונות הגענו לעלייה מתמדת בהיקפי היבוא, עד שבשנת 2014 אנחנו כמעט ב-200 מיליון ביצים מיובאות.

<אורי צוק בר: אנחנו חשבנו שהקצב של קבלת אותם ה-100,000 תוספת יהיה הרבה יותר מהיר בשנים קודמות ולכן קצת דחינו את התוספת הרוחבית.

<אורי צוק בר: מכיוון שזה לקח יותר זמן ואנחנו לא רוצים להתבסס על ביצי יבוא, אז החלטנו להעלות ב-4% את ההיקף הארצי.

אבישי ברוורמן: אם כך, אני מעלה להצבעה.

אבישי ברוורמן: מי בעד?

אבישי ברוורמן: בעד – רוב

אבישי ברוורמן: נמנעים – אין

אבישי ברוורמן: מכיוון שפה קבור הכלב, פה אנחנו נצביע על כל תת סעיף.

<אורי צוק בר: "מכסות חדשות 5. (א) ועדת המכסות תקבע מכסות אישיות בהיקף של 500,000 ביצי מאכל למגדל חדש, כמפורט להלן: (1) מכסות בהיקף כולל של עד 10 מיליון ביצים למגדלים חדשים ביישובים המצויים באזור עדיפות לאומית לפי החלטת הממשלה מס' 667 מיום כ"ח באב התשע"ג (4 באוגוסט 2013), שהתקבלה בהתאם להוראות פרק כ"ו לחוק ההתייעלות הכלכלית (תיקוני חקיקה ליישום התכנית הכלכלית לשנים 2009 ו- 2010), התשס"ט - 2009; (2) מכסות בהיקף כולל של עד 6 מיליון ביצים למגדלים חדשים מקרב האוכלוסייה הערבית, הדרוזית והצ'רקסית בלבד, בכל הארץ.

<אורי צוק בר: "

אבישי ברוורמן: תסביר את 1 ו-2.

<אורי צוק בר: בשנים האחרונות קיבלנו החלטה שכשיש חלוקת מכסות חדשה ואפשר להגדיל את המכסות הארציות אז אנחנו נותנים גם מכסות חדשות על-מנת להכניס גם יצרנים חדשים.

<אורי צוק בר: בין היתר הוחלט, בעקבות בג"צ שהיה, שתינתן גם אפליה מתקנת לאוכלוסיות המיעוטים.

<אורי צוק בר: לכן הקצנו מכסה ייחודית לאוכלוסיית מיעוטים וזה רק בשבילם.

<אורי צוק בר: חוץ מזה, הם יכולים להגיש כמו כל אזרח באזור עדיפות לאומית, אם הם באזור עדיפות לאומית.

<אורי צוק בר: לגבי המספר.

<אורי צוק בר: ב-2011 עד 2013 אלה היו המספרים.

<אורי צוק בר: ב-2014, מכיוון שהעלינו את ההקצאה מ-250 ל-500 חשבנו שיהיה צורך בהקצאה יותר גדולה בסעיף הזה ולכן הגדלנו את ההיקף.

<אורי צוק בר: מכיוון שלא היה מימוש והתהליך הוא מאוד איטי ותלוי בזכות על קרקע וכדומה, אז ההיקף של מגדלים שמצליחים בסוף לקבל מכסה הוא די מצומצם, לא הגענו אפילו קרוב לתוספת, ולכן חזרנו לאותם היקפים של 2011, 2012 ו-2013.

<אורי צוק בר: לגבי הערת האוצר.

<אורי צוק בר: אם נראה במהלך השנה שהמגבלה בהיקף מהווה מגבלה אפקטיבית, יכול להיות שנבחן בדיון במשרד אם יש צורך בהגדלה.

אבישי ברוורמן: היועצת המשפטית, בבקשה.

<מרב תורג'מן: הוא בעצם ענה גם על שאלתי.

<מרב תורג'מן: אני רק אבהיר שבפסקה 1, המכסה בהיקף כולל היתה עד 15 מיליון ומקרב האוכלוסייה הערבית, הדרוזית והצ'רקסית, דובר על 9 מיליון.

<מרב תורג'מן: עכשיו הם חוזרים ל-10 מיליון.

<אלי בינג: רק להדגיש.

<אלי בינג: שוחחנו לפני כן עם אורי וסיכמנו שאם במהלך השנה נראה שיש ניצול של המכסה על-ידי בני המיעוטים, אז נביא את זה לדיון ונגדיל את זה על-מנת שזה לא יהיה מכשול.

אבישי ברוורמן: מי בעד?

אבישי ברוורמן: בעד – רוב

אבישי ברוורמן: נמנעים – אין סעיף 5א אושר.

<אורי צוק בר: מכסות חדשות.

<אורי צוק בר: (ב) קביעת מכסה לפי תקנת משנה (א) תותנה בהתקיים כל אלה: (1) המגדל הוא תושב ישראלי; לעניין זה "תושב" - כהגדרתו בחוק מרשם האוכלוסין, התשכ"ה - 1965; (2) המגדל הוא בעלים של קרקע חקלאית שנועדה לשמש לגידול בעלי חיים ושניתן לפי כל דין להקים עליה לול לגידול מטילות; לעניין זה "בעלים" - לרבות מי שזכאי על פי דין להירשם כבעלים וכן מחזיק כמשמעותו בסעיף 2 לחוק ההתיישבות החקלאית (סייגים לשימוש בקרקע חקלאית ובמים), התשכ"ז - 1967 (להלן - מחזיק); (3) המגדל מתגורר מגורי קבע בסמוך לקרקע החקלאית הנזכרת בתקנת משנה (ב)(2), ואם הוא מחזיק - הוא מתגורר ביישוב שבו יוקם על-ידיו הלול שבו תיוצר המכסה; (4) המגדל, או בן זוגו, לא היה במועד כלשהו קודם לשנת 2014 בעל מכסה לייצור ושיווק ביצי מאכל מכוח החוק, בעל מכסה מכוח צו הפיקוח על מצרכים ושירותים (ייצור חלב), התשכ"ז – 1967 או מכוח חוק תכנון משק החלב, התשע"א - 2011 (להלן - חוק תכנון משק החלב), למעט מי שנקבעה לו רק מכסת חלב עזים, וועדת המכסות, שהוקמה מכוח סעיף 5 לחוק תכנון משק החלב, הכירה במשקו כמשק סגור.

אבישי ברוורמן: תודה, הסבר.

<אורי צוק בר: הסעיף הזה הוא בדיוק כמו שהיה בשנים הקודמות.

<אורי צוק בר: הכוונה היא שכשמקצים מכסה, היא תהיה רק למי שיש לו זכויות בקרקע, שיש לו קרקע חקלאית ושזה לא יהיה מישהו שגר בעיר רחוקה ורק מחזיק את המכסה.

<אורי צוק בר: הסייג על נושא של חוק תכנון משק החלב, זה על-מנת לא לתת גורמי ייצור שמוקצים במכסות, גם חלב וגם ביצים.

אבישי ברוורמן: אם כך אני לא רואה כאן בעיה.

אבישי ברוורמן: אני מעלה להצבעה.

אבישי ברוורמן: בעד – רוב

אבישי ברוורמן: נמנעים – אין סעיף 5ב אושר.

<אורי צוק בר: "ג.

<אורי צוק בר: בקשה לקבלת מכסה תוגש בתוך 90 ימים מיום פרסומן של תקנות אלה ותהיה ערוכה לפי הנוסח שבתוספת הראשונה; ועדת המכסות תהיה רשאית לקבוע מועד נוסף להגשת בקשות מטעמים שיירשמו ובלבד שהודעה על כך תפורסם בשני עיתונים יומיים לפחות, מהם אחד בשפה הערבית ובאתר האינטרנט של המועצה שכתובתו www.ofot.org.il (להלן - אתר האינטרנט של המועצה)"

<מרב תורג'מן: אני מבקשת להפנות את תשומת לב הוועדה שאין כאן פרסום בעיתון לגבי המועד הראשון, המועד המקורי להגשת הבקשה למכסות אלא שהמועד מפורסם רק באתר האינטרנט.

<מרב תורג'מן: אולי כדאי לשמוע מה הסיבה.

<אורי צוק בר: אנחנו בעצם מאשרים פה תקנות.

<אורי צוק בר: לתקנות יש חשיפה פומבית, הן מפורסמות ברשומות.

<אורי צוק בר: הן מצולמות בשידור, הן ידועות בכל מקום.

<אורי צוק בר: לכן האקט הראשוני של הפרסום הוא ידוע לכל.

<אורי צוק בר: התוספת היא במקרה של הארכה בעיתון שלא כל-כך ידעו עליה.

אבישי ברוורמן: אם כך, אני לא רואה בעייתיות.

אבישי ברוורמן: מי בעד?

אבישי ברוורמן: בעד – רוב

אבישי ברוורמן: נמנעים – אין סעיף 5ג התקבל.

אבישי ברוורמן: אושר.

<אורי צוק בר: "(ד) בקשה לקבלת מכסה שהוגשה לפי תקנה 5(ג) לכללי 2014 ולא ניתנה בה החלטה של ועדת המכסות עד יום תחילתן של תקנות אלה, יראו אותה כבקשה שהוגשה לפי תקנת משנה (ג) אם מתקיימים במבקש התנאים הקבועים בתקנת משנה (ב).

<אורי צוק בר: "

<מרב תורג'מן: מהם המצבים בהם לא ניתנה החלטה לגבי 2014.

<מרב תורג'מן: האם היו הרבה מצבים שהיו בקשות שלא התקבלה לגביהן החלטה?

<מרב תורג'מן: מה עשו עם אותן מכסות שנשארו ללא דורש?

<אורי צוק בר: אני אתן למועצה להוסיף את הפרטים אבל כעיקרון הסעיף הזה בא על-מנת לחסוך ממגדל שהגיש כבר בשנת 2014, שלא יצטרך להביא עוד פעם את המסמכים ולהסתמך על מה שכבר נמצא.

<אורי צוק בר: אם אתם רוצים מספרים, המועצה תוכל להרחיב.

<שמואל לויט: אין צורך במספרים פשוט ועדת מכסות לא היתה ממונה בחודשים האחרונים והיא תמונה לאחר החלטת המליאה החדשה.

<שמואל לויט: לכן הצטברו בקשות שדינן יהיה לחול - - -

אבישי ברוורמן: אז מה עשו איתן בעבר?

<שמואל לויט: כרגע הן בהמתנה.

אבישי ברוורמן: בעבר לא קרו דברים כאלה?

<שמואל לויט: לא.

אבישי ברוורמן: מכיוון שלא קרו, המשיח יבוא עם הממשלה הבאה.

אבישי ברוורמן: אם כך, אני מעלה להצבעה.

אבישי ברוורמן: מי בעד?

אבישי ברוורמן: בעד – רוב

אבישי ברוורמן: נמנעים – אין סעיף 5ד התקבל.

אבישי ברוורמן: אושר.

<אורי צוק בר: "(ה) ראתה ועדת המכסות כי קביעת מכסה לכל המבקשים שעומדים בתנאים לפי תקנת משנה (ב) תביא לכך שהיקף המכסה הכולל יעלה על היקף המכסה הכולל הקבוע בתקנת משנה (א), תערוך הגרלה פומבית בין אותם המבקשים, ותקבע מכסה אישית כאמור בתקנת משנה (א) לזוכים בהגרלה; ההגרלה תיערך בפיקוח יושב ראש ועדת המכסות או חבר ועדת המכסות שהוא הסמיך לכך, ויוזמנו אליה כל המבקשים.

<אורי צוק בר: "

אבישי ברוורמן: מי בעד?

אבישי ברוורמן: בעד – רוב

אבישי ברוורמן: נמנעים – אין סעיף 5ה התקבל.

אבישי ברוורמן: אושר.

<שלמה שטרית: רוצים להגיב לגבי סעיף ה'.

אבישי ברוורמן: לא ראיתי.

אבישי ברוורמן: גברת יוגב, רצית להתייחס לסעיף ה' שהצבענו עליו?

<לאה יוגב: אני מבקשת, מקריאים מהר וזה בסדר.

<לאה יוגב: בסעיף ה' היה תושב ישראל כאשר בכל השנים היה אזרח ישראל.

<לאה יוגב: האם זה אומר שיכול מישהו לבוא להתיישב בישראל כי יש עכשיו חלוקת מכסות והוא ישתלט על הענף?

אבישי ברוורמן: לא.

אבישי ברוורמן: תושב ישראל זה יותר מחמיר.

אבישי ברוורמן: למה?

אבישי ברוורמן: אם הוא אזרח ישראלי, אז יש המון אנשים שיושבים בחו"ל ועם הכסף יכולים לקנות הכול.

אבישי ברוורמן: אנחנו רוצים שהאדם גם יישב בארץ.

אבישי ברוורמן: לכן אנחנו מחמירים כאן.

אבישי ברוורמן: תושב זה יותר מחמיר מאזרח.

אבישי ברוורמן: חצי אזרחי מדינת ישראל יושבים באמריקה ולא גרים פה בכלל.

אבישי ברוורמן: לאה, אנחנו לטובתך פה.

אבישי ברוורמן: אנחנו בסעיף ו'.

<אורי צוק בר: "(ו) לא תיקבע מכסה ליצרנים חדשים שכולם מאותו יישוב בשיעור של יותר מ- 25% מהיקף המכסות הכולל המיועד ליצרנים חדשים; ראתה ועדת המכסות כי קביעת המכסות לכלל המבקשים מאותו יישוב עלתה על 25% מהיקף המכסות הכולל האמור, תערוך ביניהם הגרלה פומבית כאמור בתקנת משנה (ה)."

אבישי ברוורמן: אין הערות.

אבישי ברוורמן: הצבעה.

אבישי ברוורמן: בעד – רוב

אבישי ברוורמן: נמנעים – אין סעיף 5ו התקבל.

אבישי ברוורמן: אם יש הערות לסעיף תרימו את היד.

אבישי ברוורמן: אחרי שהצביעו, זמנך עבר.

<אורי צוק בר: "(ז) על קביעת מכסות לפי תקנה זו יחולו הנחיות ונהלים של שר החקלאות ופיתוח הכפר שפורסמו באתר האינטרנט של משרד החקלאות ופיתוח הכפר שכתובתו היא (להלן – אתר האינטרנט של המשרד), אם הם אינם סותרים או מגבילים הוראה מהוראות תקנה זו; באתר האינטרנט של המשרד יפורסמו גם הדרך והמועדים להגשת בקשה לקבל מכסה לפי תקנת משנה (ג).

<אורי צוק בר: "

אבישי ברוורמן: הצבעה.

אבישי ברוורמן: מי בעד?

אבישי ברוורמן: בעד – רוב

אבישי ברוורמן: נמנעים – אין סעיף 5ז התקבל.

אבישי ברוורמן: אושר.

אבישי ברוורמן: אנחנו עוברים לסעיף 6 לגבי המכסות.

<אורי צוק בר: "מכסות מיוחדות למוסדות שיקומיים ולבתי ספר חקלאים 6.

<אורי צוק בר: (א) ועדת המכסות, לאחר התייעצות עם המנהל הכללי של משרד הרווחה והשירותים החברתיים או עם מי שהוא הסמיך לכך, רשאית לקבוע מכסה חדשה בהיקף של עד 100,000 ביצי מאכל למוסד המשמש כמוסד שיקומי לאנשים עם מוגבלות לצורך קיום פעילות חברתית שיקומית ולצריכה עצמית של החוסים במוסד, ובלבד שהמכסה הכוללת שתוקצה לפי תקנה זו לא תעלה על 500,000 ביצים; מכסה לפי תקנת משנה זו תיקבע לפי בקשת המוסד ובהתאם לצריכה העצמית של החוסים במוסד ובלבד שהמכסה הכוללת שתוקצה לפי תקנה זו לא תעלה על 500,000 ביצים; מכסה לפי תקנת משנה זו תיקבע לפי בקשת המוסד ובהתאם לצריכה העצמית של החוסים במוסד.

<אורי צוק בר: " זאת אומרת שזה לא לשיווק, זה רק לצריכה.

אבישי ברוורמן: זה מקובל?

אבישי ברוורמן: יש הערות?

דוד צור: למה לא לפתוח את זה לעמותות?

אבישי ברוורמן: אל תפתח את כל העמותות.

אבישי ברוורמן: אתה יודע מה יהיה פה עם עמותות?

דוד צור: למשל כמו עמותת "לתת".

יצחק וקנין: אני פוחד מהדלת המסתובבת.

דוד צור: אני אומר את זה בצורה חיובית, למוסד מסוים.

<אורי צוק בר: אין הרבה שפנו בסעיף הזה.

<אורי צוק בר: היו בודדים.

<אורי צוק בר: יש לנו אולי שניים שלושה מוסדות.

אבישי ברוורמן: מה השמות של המוסדות?

<אורי צוק בר: בהרדוף יש מוסד טיפול ויש עוד בקשה אחת או שניים.

<אורי צוק בר: החוסים גם עוסקים בזה.

דוד צור: הרציונל הוא לא לפרוץ את המכסות.

דוד צור: בהמשך לרציונל הזה למה לא להשאיר את הגמישות?

אבישי ברוורמן: כי לא עכבר הגנב , חור הגנב.

אבישי ברוורמן: אחרי שאנחנו רואים מה שקורה פה, אנחנו צריכים להיות מאוד מאוד זהירים בכל ההתרות האלה לעמותות.

יצחק וקנין: אני מחזק את כל מה שאתה אומר.

אבישי ברוורמן: הבנת?

אבישי ברוורמן: אתה לא רואה מה שקורה במדינת ישראל היום?

אבישי ברוורמן: אתה לא רואה את השחיתות שנמצאת בכל הארץ הזאת ובכל המקומות.

יצחק וקנין: אני זוכר שהביאו בוועדת כספים פטור עמותות ממכס.

יצחק וקנין: אני התנגדתי ואמרתי שזאת דלת מסתובבת.

יצחק וקנין: לך תדע לאן תגיע.

יצחק וקנין: הוא יכניס סחורה בלי מכס, וייתן אותה לאיזה ספק שיקנה לו את הסחורה כבר מחו"ל וייתן לו 20% כי המיסים לבד זה 29%.

יצחק וקנין: בואו לא נפרוץ את זה.

אבישי ברוורמן: אם כך, אני מעלה להצבעה את סעיף 6א.

אבישי ברוורמן: בעד – רוב

אבישי ברוורמן: נמנעים – אין סעיף 6א התקבל.

אבישי ברוורמן: אושר.

<אורי צוק בר: "(ב) ועדת המכסות, באישור השר לאחר שהתייעץ עם האגף לחינוך התיישבותי במשרד החינוך, רשאית לקבוע מכסה חדשה בהיקף של עד 500,000 ביצי מאכל לבית ספר חקלאי שמתוכננת לקום בו מגמת לימוד בנושא לול הטלה בשנת התכנון, אם מספר התלמידים הרשומים ללימוד במגמה זו הוא 24 לפחות, ובלבד שהמכסה הכוללת שתוקצה לפי תקנה זו לא תעלה על 2,000,000 ביצים; מכסה לפי תקנת משנה זו תקבע לפי בקשת בית הספר החקלאי.

<אורי צוק בר: "

אבישי ברוורמן: זה חידוש.

<יצחק טדגי: הם גם יידרשו לכל הדרישות שאנחנו נדרשים בלולים?

<אורי צוק בר: ברור.

<אורי צוק בר: בכל מקרה, כל לול חדש במדינת ישראל נדרש לכל הדרישות.

<אורי צוק בר: כאן, מכיוון שמדיניות המשרד לקדם חינוך לחקלאות ומודעות של חקלאות לציבור, אנחנו עושים פעילויות שונות גם עם בתי הספר החקלאיים, עם המו"פים, עם חיילים משוחררים.

<אורי צוק בר: במסגרת הזאת יש בתי ספר שעוסקים כבר בגידול ביצים וחלב ויש בתי ספר שאין להם ייצור ביצים ורוצים להיכנס גם לענף הזה ורוצים מכסה.

אבישי ברוורמן: מי בעד?

אבישי ברוורמן: בעד – רוב

אבישי ברוורמן: נמנעים – אין סעיף 6ב התקבל.

<אורי צוק בר: "(ג) קביעת מכסה כאמור בתקנות משנה (א) ו- (ב) תותנה בכך שמתקיימים במבקש התנאים הקבועים בתקנה 5(ב)(2), בשינויים המחויבים.

<אורי צוק בר: "

אבישי ברוורמן: הצבעה.

אבישי ברוורמן: בעד – רוב

אבישי ברוורמן: נמנעים – אין סעיף 6ג התקבל.

<מרב תורג'מן: אבל זה רק לעניין של הבעלות בקרקע, לא העניין של צער בעלי חיים ויתר ההוראות.

אבישי ברוורמן: זה ביחד?

<אורי צוק בר: זה חייב להיות.

<אורי צוק בר: 9ב(3) (א) ו- (ב).

<מרב תורג'מן: גם רישוי עסקים?

<אורי צוק בר: כן, כמו כל לול.

<מרב תורג'מן: אבל לבית ספר יש רישיון לפי חוק רישוי עסקים?

<אורי צוק בר: זה התנאים לרישוי עסק.

יצחק וקנין: הם יהיו חייבים לקבל את כל האישורים הווטרינריים?

<אורי צוק בר: את כל התנאים לרישוי עסק.

<מרב תורג'מן: אני לא בטוחה שיש רישוי עסק לבתי ספר.

<אורי צוק בר: אז את התנאים לרישוי עסק צריך.

יצחק וקנין: אתה צריך כיבוי אש ותברואה.

<מרב תורג'מן: אבל ב' קובע שניתן לגבי הלול רישיון לפי חוק רישוי עסקים.

<אורי צוק בר: אנחנו נבדוק את זה.

יצחק וקנין: זה עניין של ניסוח.

<צביקה כהן: צריך לתקן את זה.

יצחק וקנין: זה עניין של ניסוח.

<מרב תורג'מן: זה לא רק עניין של ניסוח.

<מרב תורג'מן: אם נדרש רישיון זה דבר אחד.

<מרב תורג'מן: אם נדרש לעמוד בתנאים לקבלת הרישיון זה דבר שני.

<אפרת ורד: אפשר להפנות לתקנות רישוי עסק ואת ההוראות שנקבעו בתקנות בלי הסעיף הזה.

<מרב תורג'מן: אני לא בטוחה שזה אפשרי מבחינת הליך החקיקה.

אבישי ברוורמן: בואו נשאיר את זה פתוח.

<משה רודנסקי: אני חקלאי מכפר ידידיה.

<משה רודנסקי: יש כאן כמה דברים שלא ברורים לי.

<משה רודנסקי: אנחנו מסתערים מאוד מהר ומאשרים במהירות עצומה.

<משה רודנסקי: לי יש כמה דברים לא ברורים.

אבישי ברוורמן: אתה מדבר על הסעיף הזה?

<משה רודנסקי: אני מדבר על לול חדש.

אבישי ברוורמן: באיזה סעיף זה?

<משה רודנסקי: בסעיפים שדיברנו.

<משה רודנסקי: מדברים על הנושא של לול חדש.

<משה רודנסקי: לול חדש זה לא רק רישיון עסק.

<משה רודנסקי: למשל, ישבנו לפני כמה ימים בוועדת החינוך בנושא של רווחת העופות.

<משה רודנסקי: חבר הכנסת עמרם מצנע עצר את כל הנושא של לולים חדשים.

<משה רודנסקי: הוא אמר שאין מה לדבר על זה מכיוון שממילא אין תקציב.

<משה רודנסקי: כשהיה מדובר על עשרות לולים חדשים, שיעמדו בכל התקנים ובכל הדרישות, הדרישות כוללות הרבה מעבר לחברת חשמל ולתקנות רישוי עסקים.

<משה רודנסקי: הם כוללים הרבה דברים שפה לא מדובר עליהם, אבל זה כולל.

<משה רודנסקי: לכן, ללא תקציב, איך אפשר לדבר על לולים חדשים?

<משה רודנסקי: צריך לזכור שמישהו צריך לבנות את זה.

<משה רודנסקי: האם זה חקלאי פרטי או זה אנשים שיבנו הרבה לולים גדולים ואת זה לא רוצים.

אבישי ברוורמן: אני באמת לא מבין.

אבישי ברוורמן: כנסת ישראל זה בלגאן טוטאלי.

אבישי ברוורמן: בוועדת חינוך יש צער בעלי חיים וזה פה במקום לאגד את הדברים.

אבישי ברוורמן: כל מה שאני רוצה להגיע היום ולגמור זה כדי שיהיו בארץ תכנון ומכסות כמו שאתם רוצים.

אבישי ברוורמן: אם נצטרך לתקן משהו - נתקן.

אבישי ברוורמן: מה שאתה אומר כרגע לגבי תקציב הלולים החדשים, מה זה שייך?

<אורי צוק בר: יש לזה תשובה ב-9(ב)(3)(א) ונגיע לזה.

<משה רודנסקי: אני בהחלט יחד איתך.

<משה רודנסקי: אני חושב שחייבים לאשר את כללי הביצים כדי שיהיה תכנון ומועצת הלול תוכל לעבוד, אבל ניתן להוציא מכאן סעיפים שלא ברור מי משלם אותם ואיך גורמים לחקלאים - - -

אבישי ברוורמן: מה אתה רוצה להוציא?

<משה רודנסקי: את כל הסעיפים שמדברים על לולים חדשים.

<משה רודנסקי: שלא ייכנס הנושא של לולים חדשים.

<אורי צוק בר: אני אענה באופן עקרוני.

<אורי צוק בר: אנחנו לא ניתן להקים לול חדש שלא עומד בתנאים נדרשים.

<אורי צוק בר: ב-9(ב)(3)(א מוסבר איך פותרים את העניין של צער בעלי חיים ונדבר על זה בסעיף.

אבישי ברוורמן: אני משאיר את סעיף קטן ג' עד לתשובה של אפרת ושרון.

אבישי ברוורמן: כרגע אני לא מצביע על סעיף 6ג.

אבישי ברוורמן: אנחנו עוברים לסעיף 7 תוספות קבועות.

<אורי צוק בר: "תוספות קבועות 7.

<אורי צוק בר: (א) ועדת המכסות תקבע לבעל מכסה באתר לול חדש תוספת מכסה בהיקף של עד 25,000 ביצים לכל דונם קרקע שעיבד כדין באתר לול חדש לפני העתקת לול הבסיס אליו.

<אורי צוק בר: "

אבישי ברוורמן: תסביר.

<אורי צוק בר: זה סעיף שהיה בשנים הקודמות.

<אורי צוק בר: הכוונה, שכשמקימים מתחם, חלק מהאיתור של המתחמים נמצא על מקום שיש בו מטעים.

<אורי צוק בר: על-מנת שמי שמגדל באותו מקום את המטע יהיה מוכן לשתף פעולה ולפנות את המטע, הוא יקבל פיצוי.

<יוסי אדוני: אני סגן ראש המועצה האזורית מעלה יוסף וגם נציג המגדלים למועצה לענף הלול.

<יוסי אדוני: אני מתחיל להיות מבולבל ואני אגיד למה.

<יוסי אדוני: קודם, אורי צוק בר נגע בנושא הזה של אזורי גידול, שזה סעיף 7א, והוא אמר שבכל אזור גידול יהיו עד 5 לולים.

<יוסי אדוני: מצד שני הם אומרים שהם שומרים על המשק המשפחתי.

<יוסי אדוני: אז אם יהיה באזור גידול, שהכוונה ל-70,000 או 50,000, עד 5 לולים מקסימום, אז זה כבר לולים של מעל 12,000.

<יוסי אדוני: אצלנו המשק המשפחתי הוא 2,000 מטילות.

<יוסי אדוני: אני לא מבין את המשקל.

<יוסי אדוני: אני קצת מאוכזב.

<יוסי אדוני: אם משרד החקלאות אומר שהוא רוצה לשמור על המשק המשפחתי, צריכים גם בסעיפים האלה לשמור על המשק המשפחתי.

<יוסי אדוני: אם התכנון של אזורי הגידול מגבילים עד למקסימום 4 לולים, אז זה כבר לא משק משפחתי.

<יוסי אדוני: אני רוצה שבאזור גידול יהיה מודגש שיהיה ניתן לבנות לולים מ-2,000 מטילות ולא תהיה הגבלה של כמות לולים בתוך אזור הגידול.

<יוסי אדוני: זאת הערה אחת לסעיף.

<אורי צוק בר: אין הגבלה.

<אורי צוק בר: בתב"עות שאושרו משורטט התכנון הפנימי של מצבת לולים, אבל את החלוקה הפנימית אפשר לשנות, ובלבד שיהיה מקום בתוך המתחם לכל הכמות.

משה זלמן פייגלין: שמעתי שאמרת שזה בין 50,000 ל-70,000.

<אורי צוק בר: אני רק נתתי דוגמה.

<אורי צוק בר: זה יכול להיות 5 של 12,000, אחד של 70,000 או שלושה של 25,000.

משה זלמן פייגלין: זה יכול להיות גם אחד של 2,000?

<אורי צוק בר: יכול להיות אחד של 2,000 ואחד של 68,000.

<אורי צוק בר: זה בתנאי שיודעים לעשות את התכנון ולעשות את הסידור כדי שהם ייכנסו במתחם.

אבישי ברוורמן: חבר הכנסת ווידא לפרוטוקול, שהסכום האריתמטי הוא כל הקונפיגורציות ולא רק מה שאמרת.

<אורי צוק בר: שלא תהיה אי הבנה.

<אורי צוק בר: אם כל הלולים במתחם מסוים יהיו של 2,000, סביר להניח שלא יהיה מקום במתחם הזה.

<אורי צוק בר: צריך לעשות את זה בהתאמה לסטטוטוריקה.

<יוסי אדוני: בגלל זה נכנס לכל הסיפור הזה, לאזורי הגידול, דרך אלטרנטיבית להתייעלות בענף ההטלה, שזה דוח מסקנות ועדת צביקה כהן, של שדרוג לולים במקום.

<יוסי אדוני: ברגע שהתכנית הזאת תצא לפועל, אז אנחנו נסתדר עם השדרוג לולים וגם כן עם אתרי גידול.

<יוסי אדוני: יש לי הערה נוספת.

<יוסי אדוני: הפיצוי של ה-25,000 ביצה לכל דונם לבעל השטח שהאזור גידול נופל בשטחו.

<יוסי אדוני: מדובר על בעל מספר יצרן שמייצר ביצים במועצה לענף הלול.

<יוסי אדוני: יש מקרים בודדים, אני מכיר אחד, שבעל שטח שהאזור גידול נמצא בשטחו והוא לא בעל מספר יצרן במועצה לענף הלול.

<יוסי אדוני: מה הדין לגבי אותו אדם?

<יוסי אדוני: איך אנחנו לוקחים את השטח שלו לאזור גידול?

<יוסי אדוני: איך אנחנו מפצים אותו?

<יוסי אדוני: האם פותחים לו מספר יצרן חדש או האם מפצים אותו בסכום כספי?

<אורי צוק בר: לנושא הזה אין פתרון במסגרת תקנות המכסות, כי זה תקנות של מכסות.

<אורי צוק בר: אבל מושב שייתקל בבעיה הזאת וירצה בכל זאת להקים במקום הזה את המתחם, יצטרך למצוא פתרון פנים מושבי.

<אורי צוק בר: אין לנו פתרון לזה במסגרת התקנות האלה.

<מוטי אלקבץ: אני מזכיר איגוד מגדלי העופות.

<מוטי אלקבץ: הסעיף הזה בעייתי במיוחד בעקבות הסעיף הבא, שבו יש השלמה לחצי מיליון ביצה, ואז, כביכול, מי שיקבל את ה-25,000 והוא לא בעל מכסה, מן הסתם הסעיף הבא יגדיל לו לחצי מיליון ביצה.

<מוטי אלקבץ: צריך לקבל התייחסות לזה.

<אורי צוק בר: מי שלא בעל מכסה לא יקבל מכסה.

<לאה יוגב: אני מבקשת להעיר הערה בעניין סדר הגודל בחוות האלה.

<לאה יוגב: לפי מסמך של משרד החקלאות כל חווה משתרעת בין 15 ל-20 דונם.

<לאה יוגב: .

<לאה יוגב: לפי התכנית של משרד החקלאות, שנמצאת עכשיו בוועדות מחוזיות, אנחנו מדברים על 82 חוות.

<לאה יוגב: זאת אומרת, 82 חוות כפול 20 דונם, אנחנו מדברים על משהו בסדר גודל שלא יעמוד ביכולות הכספיות של המשקים המשפחתיים.

<לאה יוגב: אני מבקשת לקחת את זה בחשבון.

<צביקה כהן: לאה, השתנו היוצרות.

<צביקה כהן: אני אומר את זה בפעם העשירית.

<צביקה כהן: אנחנו נאפשר מה שהיישוב רוצה.

<צביקה כהן: למרות שתכננו שלושה מתחמים ליישוב, אם ירצו, ישתמשו באחד וכל השאר יכנסו בפנים.

<צביקה כהן: אנחנו לא מחייבים אתכם להשתמש בכל המתחמים.

<צביקה כהן: לכן ה-82 הוא מספר מקסימום שלא נגיע עליו.

<שלמה שטרית: בתוך התכניות שהגישו לוועדות המחוזיות מסומנים המבנים בתוך השטח לפי גודל, צורה וזווית.

<שלמה שטרית: אם אני רוצה לשנות את זה אני צריך ללכת לוועדה המחוזית מחדש.

<שלמה שטרית: אם אני רוצה לול של 2,000 ולול של 68,000, אני צריך ללכת לוועדה המחוזית לתקן את זה.

אבישי ברוורמן: בעצם הוא אומר, שאם אנחנו מתחילים להריץ את האנשים לוועדת המחוזיות, אללה ירחמו.

<שמעון גואטה: זה ועדה מקומית.

אבישי ברוורמן: ועדה מקומית זאת לא בעיה.

אבישי ברוורמן: שלמה, טעית פה.

<שמעון ביטון: כל הנושא הזה של היתרים, זה ועדה מקומית.

<שלמה שטרית: ועדה מחוזית לא הסמיכה את המקומית לשנות וזאת מניסיון אישי שלי.

<שלמה שטרית: הלכתי לבדוק עניין ואם אתה רוצה אני אתן לך את הפרטים.

אבישי ברוורמן: השאלה האם הדבר הזה הוא יוצא מן הכלל חריג או שזה באמת הדבר הכללי.

<שמעון ביטון: אני ממושב אביבים, נציג המגדלים.

<שמעון ביטון: זה כללי.

<שמעון ביטון: זאת תכנית שנעשתה לפי תיק פרויקטים שעבר יישוב יישוב.

<שמעון ביטון: התכנית הזאת הוגשה על-ידי משרד החקלאות שביצע עבורם תיק פרויקטים.

<שמעון ביטון: הם לקחו אזורי גידול ותכננו אותם לפי הטופוגרפיה בשטח.

<שמעון ביטון: אם הטופוגרפיה אפשרה שם שני לולים של 30,000 אז כך זה תוכנן וכך זה הוגש לוועדה המקומית.

<שמעון ביטון: לשמחתנו, נולד דוח צביקה כהן, שפתח חלון הזדמנויות אחר לגמרי.

<שמעון ביטון: למעשה, בדוח הזה ניתנת האפשרות לתכנן את אזורי הגידול לפי דרישת הישוב לפי הצרכים.

אבישי ברוורמן: אז אתה מחזק את צביקה.

<שמעון ביטון: אני מחזק את צביקה אבל אני מחזק את מה שנאמר פה.

<שמעון ביטון: בוועדה מחוזית עדיין מוגשות התכניות כמו תכנון תיק פרויקטים.

אבישי ברוורמן: איך אפשר לפתור את זה?

<שמעון ביטון: זה לא תואם את דוח צביקה כהן.

<מרב תורג'מן: זה לא השולחן.

אבישי ברוורמן: זה לא במגרש הזה.

אבישי ברוורמן: מר שטרית, לא הכול נפתור פה היום.

<שלמה שטרית: צריך לפתור את זה.

אבישי ברוורמן: אתה יושב איתי הרבה פעמים, מה הפתרון.

<שמעון גואטה: כל הנושא זה תכנית בינוי.

<שמעון גואטה: כמו שאמר שמעון, נכון שזה עבר.

<שמעון גואטה: כל זה נתון לשינוי.

<שמעון גואטה: כשאתה בא היום למחוזית והישוב מגיש תכנית בינוי ואתה אומר שאתה רוצה לשנות.

<שמעון גואטה: אתה רוצה לבנות פה לול של 16,000 ופה לול של 18,000, כמובן שיהיה מקום.

<שמעון גואטה: זכותו של הישוב לעשות מה שהוא רוצה.

אבישי ברוורמן: אם כך אני מעלה להצבעה את סעיף 7א.

אבישי ברוורמן: בעד – רוב

אבישי ברוורמן: נמנעים – אין סעיף 7א התקבל.

אבישי ברוורמן: אני רק רוצה להזכיר לכם שעד 11 אני רוצה לסיים את ההצבעות.

אבישי ברוורמן: אצלי כתוב 18,000.

<אורי צוק בר: כי זה היה הנוסח שהעברנו ולפי בקשת המועצה הורדנו.

אבישי ברוורמן: אז זה 14,000 וכל מי שיש לו פה 17,000 שימחק.

יצחק וקנין: זה 14,000 כולל.

יצחק וקנין: זה הסיכום.

<משה רודנסקי: אורי, האם קראת "לול חדש במשקו" או "לול חדש"?

אבישי ברוורמן: קודם שאורי יקרא.

<אורי צוק בר: אני אקרא את הסעיף.

<אורי צוק בר: אני אגיד מה היו הערות המועצה ואני אגיד מה קיבלנו ומה לא ואסביר.

<אורי צוק בר: "(ב) ועדת המכסות תקבע לבעל מכסה שהעתיק את הגידול שלו ללול חדש בהיקף של עד 14,000 מטילות..." כאן במקור היה 18,000 ולפי הערת המועצה תיקנו ל-14,000.

<אורי צוק בר: "... תוספת מכסה של 100,000 ביצים, אם לא יהיה בכך כדי להגדיל את מספר המטילות בלול מעבר ל- 18,000 מטילות, ובלבד שהוא שיווק כדין ביצים באחת מן השנים 2011, 2012 ו- 2013 בכמות העולה על 90 אחוזים מהמכסה שנקבעה לו לאותה שנה; המכסה הכוללת שתוקצה לפי תקנת משנה זו לא תעלה על 20 מיליון ביצים.

<אורי צוק בר: " למועצה היתה עוד הערה שלא יכולנו לקבל אותה ואני אסביר למה.

<אורי צוק בר: פרט לנושא של ה-14,000 המועצה ביקשה לחזור ל-12,000.

<אורי צוק בר: הסברנו שאם אנחנו לוקחים את ה-12,000 של שנה שעברה ועוד 4% תוספת רוחבית שניתנה זה כבר כמעט 12,500.

<אורי צוק בר: עוד 4 או 5 פעמים 100,000 מגיעים בערך ל-14,500.

<אורי צוק בר: לכן, התיקון של 14,000 שכולל את הכול, בעצם הוא עוד פחות מאשר תקנות 2014.

<אורי צוק בר: המועצה ביקשה, אחרי המילה "ללול חדש", הם ביקשו להוסיף "במשקו".

<אורי צוק בר: כאן יש לנו בעיה משפטית ועקרונית להוסיף כאן ב"משקו", כי כל הרעיון בלול שהוא עד 14,000 מטילות זה שיוכלו לעשות לול של כמה יצרנים.

<אורי צוק בר: אם זה רק "במשקו", אז כל הסעיף הזה ריק מתוכן.

<משה רודנסקי: אחד הדברים הטובים שנעשו כאן, זאת העבודה של צביקה כהן שעשה דבר חשוב וטוב.

<משה רודנסקי: אחד מהעקרונות שלו היה שהרפורמה בעצם מתה.

<משה רודנסקי: מה שקיים זה נושא של שדרוג הלולים ושדרוג הלולים יכול להיעשות גם במשק המשפחתי.

<משה רודנסקי: זה אחד העקרונות שלו, כמובן בתנאים.

<משה רודנסקי: דבר שני.

<משה רודנסקי: מדובר כאן בהיקף של עד 14,000.

<משה רודנסקי: אין לי ויכוח על הכמות, אבל זה מ-2,000 עד 14,000.

<משה רודנסקי: לכן אני רוצה להגיד שאפשר להגיד "לול חדש במשקו", בהתאם להנחיות צביקה כהן.

<משה רודנסקי: או שאנחנו מקבלים את הנחיות צביקה כהן, או שלא מקבלים את הנחיות צביקה כהן, ואי-אפשר לדלל מהם דברים.

<צביקה כהן: אני חשבתי שאם שני אחים או שלושה אחים יעשו לול חדש במשק של אחד מהם, אני הייתי מאפשר להם גם את ה-100,000 ביצים.

<צביקה כהן: אם הוא אומר "במשקו", אז הוא לא מאפשר את זה.

<צביקה כהן: זה כאילו אני לבד אעשה את ה-2,000.

אבישי ברוורמן: מה ביטון, תן לנו פתרון.

<שמעון ביטון: דיברנו על לול חדש ומשודרג.

<שמעון ביטון: זה לא חייב להיות חדש, זה יכול להיות גם לול קיים שמשודרג ויעמוד בדרישות וזה יהיה במשקו ובמושבו.

<שמעון ביטון: למה אנחנו מתכוונים?

<שמעון ביטון: במשק שלי אני יכול להביא את השכנים שלי שיהיו שותפים איתי ולהקים לול של 12,000 במשקי.

<שמעון ביטון: איפה הבעיה עם זה?

אבישי ברוורמן: במשקו או במושבו?

<שמעון ביטון: "במשקו ובמושבו".

<שמעון ביטון: שלא יצא מצב - - -

אבישי ברוורמן: מה עם הדוגמה שלו, של שלושה אחים שהולכים ביחד וכל אחד הוא משק נפרד.

<שמעון ביטון: או שכל אחד ישדרג במשקו, או ששלושתם ישדרגו במושבו.

<קריאה: אז הם לא יקבלו 100,000.

<שמעון ביטון: שלא יקבלו.

<שמעון ביטון: אנחנו לא מדברים כרגע על 100,000.

<שמעון ביטון: אנחנו מדברים קודם כל שתינתן האפשרות לשדרג גם את הלול.

<אורי צוק בר: קבענו את זה.

<שמעון ביטון: זה לא כתוב.

אבישי ברוורמן: אתם בקיאים יותר ממני.

אבישי ברוורמן: למה הוא הוריד את "משקו"?

אבישי ברוורמן: כי הוא נתן דוגמה.

אבישי ברוורמן: שלושה אחים, לכל אחד יש משק.

אבישי ברוורמן: ברגע שאתם אומרים משקו, אז הם לא יכולים להתחבר יחד, זה הכול.

אבישי ברוורמן: "במשקו" זה לרעתכם אז הורידו את זה.

<לאה יוגב: בכל התקנות האלה אין התייחסות ללולים המשפחתיים הקיימים, שגם אם התוספות האלה, לא יוכלו לעמוד במחיר של הקמת לול.

<לאה יוגב: הקמת לול, לפי תחשיב שאנחנו עשינו, זה 600,000 שקלים למשפחה.

<לאה יוגב: מרבית המשקים המשפחתיים לא יכולים לעמוד בעלויות האלה.

אבישי ברוורמן: עורכת הדין יוגב אומרת שיש פה תמריץ לשדרוג ומי שלא משדרג, אז הוא לא במשחק.

<צביקה כהן: אנחנו לא ממריצים אף אחד עד שלא יבוא הכסף.

<צביקה כהן: מצד שני, אם מישהו רוצה לעשות אנחנו לא מפריעים לו.

<צביקה כהן: יש לי אמנם ויכוח עם לאה לגבי העלויות, אבל היא לא רחוקה.

<צביקה כהן: אני אומר לך, שאני לא רוצה לחייב אף לולן בתקנות צער בעלי חיים ולול חדש בלי מענק לפי תקציב.

<צביקה כהן: אני אומר את זה בצורה ברורה.

<צביקה כהן: אתם כל הזמן מנסים לנסר בנו.

<צביקה כהן: גם ה-12,000 הוא לקטנים.

יצחק וקנין: היתה הסכמה ולא כדאי לפרוץ אותה.

<מרב תורג'מן: אני לא בטוחה אם זה טכני או לא.

<מרב תורג'מן: בתקנות של שנת 2014 ב-7ב דובר על כמות העולה ב-92%.

<אפרת ורד: הבאנו את זה למה שיש בסעיף הראשון של התוספת.

יעקב כהן: אני חושב שהתקנות האלה, שנועדו לשמור עלינו ולשמור על התכנון בענף מתחילים את תחילת הסוף שלנו.

אבישי ברוורמן: אני מבקש שתעיר לסעיף.

יעקב כהן: אני מדבר על הסעיף, על התכנון.

יעקב כהן: משרד החקלאות כרגע, במקום להביא כסף מהאוצר ולעזור לנו לשדרג את השלוחה – יש שתי החלטות מ-2007 ומ-2010, שגם מדברות בצורה מובהקת על שמירת המשק המשפחתי שמאפשרות קבלת מענקי השקעות ל-5,000 מטילות ולא ל-14,000 מטילות.

יעקב כהן: אנחנו היינו מצפים שמשרד החקלאות יביא את הכסף כדי לתת אפשרות לכל המגדלים לקחת אחריות על עצמם ולשדרג את השלוחה.

יעקב כהן: מה שמשרד החקלאות עושה היום, מכיוון שאין לו את הכסף, במסגרת חלוקת המכסות במקום להוסיף עוד 6% פלט לכולם, כמו שחילקנו 4% לפני כמה דקות, בא ונותן סוכריות.

יעקב כהן: ואז מה יקרה?

יעקב כהן: לאותה חלוקה שביקשת ממר אורי צוק ידידי, להראות לך איך מתפלג הענף, יבואו עכשיו עוד 10% או 20% חזקים, יצאו החוצה ואותם 100,000 ביצה הם תחליף למענקי השקעות, הם שווה כסף.

יעקב כהן: כנגד הפחת שהם יקבלו - - -

<צביקה כהן: תגיד את זה לאוצר.

יעקב כהן: צביקה, אני לא בריב איתך.

אבישי ברוורמן: הוא מעיר הערה עניינית.

אבישי ברוורמן: אתה אדם מנוסה.

אבישי ברוורמן: אנחנו לא נפתור את בעיית המשילות הישראלית שהיא כבר בתחתית בעולם השלישי.

אבישי ברוורמן: כרגע, עם כל הדברים האלה, אנחנו רוצים לגמור את המכסות.

אבישי ברוורמן: לא אוכל לגמור את כל הבעיות האלה כאן.

יעקב כהן: אני מסכים עם אדוני היושב ראש, אבל אני הייתי חייב להגיד את הדברים האלה לפרוטוקול ושישמעו אותם.

יעקב כהן: אני רוצה להוסיף עוד שני משפטים.

יעקב כהן: בסך הכול, ידידיי ממשרד החקלאות ובראשם צביקה כהן, מדברים על שדרוג השלוחה במקום.

יעקב כהן: זה דבר לא ישים.

יעקב כהן: לא ניתן לקבל רישיונות עסק וזאת אמירה מהשפה ולחוץ.

יעקב כהן: למי שיודע, פה ועדת המכסות בתקנות האלה, יש לה מעמד מיוחד.

יעקב כהן: משרד החקלאות רצה לשנות את חוק המועצה לענף הלול ולמנות שלושה חברי משרד כחברי ועדת מכסות.

יעקב כהן: היום למגדלים יש רוב.

יעקב כהן: מתוך 5 חברים יש 3 מגדלים כדי לשמור על האינטרסים שלנו.

יעקב כהן: ואז מה הם היו עושים?

יעקב כהן: במסגרת המכסות הם היו גורמים לכך שאולי לפתוח את הענף לכיוון של יחידות גדולות וכל הסוכריות האלה והחלשים היו נזרקים מאחור.

יעקב כהן: זאת לא המטרה שלנו, לשמר את הפרנסה בגליל וביישובי הגליל.

יעקב כהן: תודה.

אבישי ברוורמן: יעקב, תודה לך, נרשם בפרוטוקול.

אבישי ברוורמן: לצערי, אני קיבלתי החלטה ואני לא אהיה כאן בכנסת הבאה, לא כשר ולא כיושב ראש, אבל אני אמשיך להיאבק יחד איתכם על כלכלה צודקת וחברה הוגנת.

אבישי ברוורמן: אני מבקש שנסיים את עניין המכסות.

<יוסי אדוני: אם רוצים לתת תמריץ למשק המשפחתי של 100,000 ביצים, צריך לתת את זה רק ל-3,000.

<יוסי אדוני: לא ל-12,000, לא ל-18,000 ולא ל-20,000.

<יוסי אדוני: כך אני חושב.

<יוסי אדוני: אם החליטו לתת עד גודל של 12,000, צריך לעצור את זה ב-12,000 ולא לעלות ל-12,001 או ל-4,000 תוספות אלה ואחרות.

<יוסי אדוני: עוד הערה אחת.

<יוסי אדוני: אין לי בעיה עם הסעיף הזה, יש לי בעיה עם הטיימינג, למומנטום.

<יוסי אדוני: עכשיו כשמאשרים סעיף כזה, מי שיממש אותו זה רק בעלי ההון ובעלי האמצעים.

<יוסי אדוני: 70% מענף ההטלה והיצואנים זה המשק המשפחתי.

אבישי ברוורמן: מה אתה ממליץ?

<יוסי אדוני: אני ממליץ להוציא את הסעיף הזה עד שיהיה כסף מהאוצר לממן את תקנות צער בעלי חיים ותכנית התייעלות ענף ההטלה.

<יוסי אדוני: להפעיל אותו בשנה הבאה.

יצחק וקנין: אני רוצה להגיד משהו.

יצחק וקנין: במקרה ישבתי עם יוסי.

יצחק וקנין: כשמגיעים להסכמות מסוימות אני בעד לקיים את ההסכמות ולא להפר את ההסכמות.

יצחק וקנין: אני אומר, היו הסכמות, אז בואו נלך על ההסכמות.

<יוסי אדוני: הסכמות 12,000 ולא יותר.

יצחק וקנין: אני לא יכול לשקר ולהגיד שלא היו הסכמות.

יצחק וקנין: ישבנו אני ואתה ועוד מישהו אצלי במשרד.

<לאה יוגב: זה חורבן הגליל הסעיף הזה.

אבישי ברוורמן: רבותיי, מה שקורה פה זה כך.

אבישי ברוורמן: זה כמו מדינת ישראל.

אבישי ברוורמן: כל אחד רוצה עוד קצת ועוד קצת.

אבישי ברוורמן: כרגע אני רוצה לגמור את המכסות.

אבישי ברוורמן: יבוא שר החקלאות הבא.

אבישי ברוורמן: תבוא הממשלה הבאה, אנשים חייל, שונאי בצע, יראי אלוהים, אנשי אמת, כמו שממשלת ישראל החדשה תהיה ואז נסדר את זה.

אבישי ברוורמן: בואו נגמור את המכסות ונעשה מה שאפשר לעשות כרגע, אחרת שלמה שטרית ישאל אותי למה לא גמרתי את זה.

אבישי ברוורמן: מי בעד?

אבישי ברוורמן: בעד – רוב

אבישי ברוורמן: נמנעים – אין סעיף 7ב התקבל.

אבישי ברוורמן: אושר.

<אורי צוק בר: "(ג) ועדת המכסות תקבע לבעל מכסה שמכסת הבסיס שלו קטנה מ- 500,000 ביצים, תוספת מכסה שתשלים את מכסת הבסיס שלו ל- 500,000 ביצים, אם הוא ייצר את מלא מכסתו בלול המצוי במשקו או בלול אחר שהוקם בשנת התכנון בישוב שבו מצוי משקו במתחם שאינו במשקו של בעל מכסה אחר, והכול בלבד שמתקיימים לגביו התנאים הקבועים בתקנה 9(ב)(3)(א) ו-(ב)"

אבישי ברוורמן: מי בעד?

אבישי ברוורמן: בעד – רוב

אבישי ברוורמן: נמנעים – אין סעיף 7ג התקבל.

אבישי ברוורמן: אושר.

<אורי צוק בר: "תוספת חד פעמית 8.

<אורי צוק בר: (א) ועדת המכסות תקבע לבעל מכסה שהעתיק את הגידול שלו לאתר לול חדש, בהתאם לבקשתו, תוספת מכסה חד פעמית בהיקף השווה לכמות הביצים שתטיל הלהקה המצויה בלול הבסיס ממועד העתקתו כאמור עד תום שנת התכנון או עד הגעת הלהקה לגיל 26 חודשים, הנמוך מבניהם, ובלבד שהמכסה הכוללת שתוקצה לפי תקנה זו לא תעלה על 34 מיליון ביצים.

<אורי צוק בר: "

אבישי ברוורמן: הסבר.

<אורי צוק בר: כמו שאמרתי קודם, זאת אותה חפיפה.

<אורי צוק בר: אם מישהו עובר ללול חדש, בינתיים הוא גומר את הלהקה בלול הקיים ועובר.

<אורי צוק בר: זה סעיף שהיה גם קודם.

יצחק וקנין: אין שום שינוי בסעיף.

<אורי צוק בר: אין יותר שינויים.

<לאה יוגב: ב-8א, אנחנו דיברנו במועצת הלול על זה שכל דבר יהיה במשקו.

<לאה יוגב: פה הם הוסיפו "או במשק אחר".

<לאה יוגב: אני אומרת לך, אדוני, מה שקורה פה זה חיסול ענף ההטלה במשק המשפחתי.

<לאה יוגב: שלום לגליל.

<אורי צוק בר: זה רק במתחמים.

אבישי ברוורמן: חבר הכנסת וקנין, חיסול או לא חיסול?

יצחק וקנין: אם זה היה באמת מדובר שאני הולך למישהו אחר.

יצחק וקנין: פה מדובר על מתחמים.

יעקב כהן: מגדל שמגדל בגידול משותף אצל מישהו ברישיון עסק, מגיעה לו השלמה ל-500?

יעקב כהן: מגדל שמגדל איתך ולך יש רישיון העסק ולו יש 300,000 ביצה.

יעקב כהן: הוא מקבל השלמה ל-500,000?

<אורי צוק בר: אם הוא מגדל אצלי במשק, אז לא כי הוא לא במשקו.

אבישי ברוורמן: זה נרשם בפרוטוקול.

<שלמה שטרית: אם זה במשקו או לא במשקו.

יצחק וקנין: חבל לך על הזמן, לא נפרוץ את זה.

יצחק וקנין: אני יודע למה אתה חותר וזה לא ילך.

יצחק וקנין: אני לא אתן לך.

יצחק וקנין: אתה רוצה טייקונים?

<שלמה שטרית: אם זה במשקו, הוא מקבל את ה-500,000.

<שלמה שטרית: אדון וקנין אל תכעס עלי.

יצחק וקנין: אני לא כועס, אני יודע את מי אתה מייצג.

<שלמה שטרית: אם אדם עובד במשקו ומקבל השלמה ל-500,000 או במשק של מישהו אחר, זה כולל את אלה שגם גידלו במשק אחר, אחרת אני לא מבין את העניין.

<אורי צוק בר: אנחנו עברנו התייעצות עם מועצת הלול.

<אורי צוק בר: כל האנשים שיושבים פה ומעירים מיקדו את כל ההערות שלהם ולכולם התייחסנו.

<אורי צוק בר: היו ארבע הערות.

<אורי צוק בר: מעבר לזה, כולם התייחסו במליאה של מועצת הלול ונתנו תשובות לכל הדברים.

<שלמה שטרית: אני לא חבר מליאה.

<קריאה: רק במשקו.

אבישי ברוורמן: מי בעד?

<קריאה: או במשקו או במתחם חדש שהוקם.

אבישי ברוורמן: אני מעלה להצבעה, מי בעד?

אבישי ברוורמן: בעד – רוב

אבישי ברוורמן: נמנעים – אין סעיף 8א התקבל.

אבישי ברוורמן: אושר.

אבישי ברוורמן: 8ג.

<אורי צוק בר: "(א) ועדת המכסות תקבע לבעל מכסה שהעתיק את הגידול שלו לאתר לול חדש, בהתאם לבקשתו,..."

<קריאה: כבר קראנו.

<אורי צוק בר: ב' הוקרא?

אבישי ברוורמן: אורי, סע.

<אורי צוק בר: "(ג) בעל מכסה רשאי להודיע למועצה, בתוך 30 ימים מיום פרסום תקנות אלה, כי הוא מוותר על תוספת המכסה לפי תקנת משנה (ב)."

<מרב תורג'מן: על 8ב הצבענו?

אבישי ברוורמן: הצבענו, היתה הצבעה.

אבישי ברוורמן: עכשיו הצבעה על 8ג.

אבישי ברוורמן: בעד – רוב

אבישי ברוורמן: נמנעים – אין סעיף 8ג התקבל.

אבישי ברוורמן: אושר.

<שלמה סויסה: אני מגדל במושב צוריה.

<שלמה סויסה: אורי, יש קבוצה של צעירים בכל יישובי הקו שקיבלו בזמנו 219,000 ביצה.

<שלמה סויסה: בגלל שזאת היתה מכסה קטנה ולא היו להם לולים אז הם לא גידלו.

<שלמה סויסה: הם לא יכלו להגיע למעמד של גידל במשקו.

<שלמה סויסה: למה לגרוע מהם.

יצחק וקנין: זה ידרבן אותם לבנות לול.

<שמעון ביטון: יש להם פתרון.

<שמעון ביטון: מוקם לול חדש באותו ישוב, אותם בנים יקבלו את ההשלמה.

<שמעון ביטון: יקימו עכשיו לול בתוך היישוב והם יקבלו השלמה.

<שמעון ביטון: יקימו לול חדש ב-2015 וכולם יקבלו את ההשלמה ל-500,000.

יצחק וקנין: אנחנו לא עושים להם שום רע, עושים להם רק טוב.

אבישי ברוורמן: מי בעד 8ג?

אבישי ברוורמן: בעד – רוב

אבישי ברוורמן: נמנעים – אין סעיף 8ג התקבל.

אבישי ברוורמן: סעיף 8 אושר כולו.

<לאה ורון: סעיף 8 אושר כולו.

אבישי ברוורמן: אושר כולו.

<אורי צוק בר: "מקום גידול 9.

<אורי צוק בר: (א) לא ייצר בעל מכסה את מכסתו בלול שאינו מצוי במשקו.

אבישי ברוורמן: מקובל.

אבישי ברוורמן: מי בעד?

אבישי ברוורמן: בעד – רוב

אבישי ברוורמן: נמנעים – אין סעיף 9א התקבל.

אבישי ברוורמן: אושר.

<אורי צוק בר: "(ב) תקנת משנה (א), לא תחול על אלה: (1) בעל מכסה שייצר כדין עד המועד הקובע את מלוא מכסתו בלול של בעל מכסה אחר, והוא ממשיך לייצרה בשנת התכנון באותו הלול או בלול אחר שעד המועד הקובע יוצרה בו כדין, מכסה של יותר מבעל מכסה אחד; (2) בעל מכסה שעד המועד הקובע ייצר כדין בלול שבמשקו את מלוא מכסתו ומכסה של בעל מכסה אחר והוא מבקש לייצר בשנת התכנון את מלוא מכסתו בלול אחר שעד המועד הקובע יוצרה בו, כדין, מכסה של יותר מבעל מכסה אחד; (3) בעל מכסה המבקש לייצר בשנת התכנון את מלוא מכסתו בלול שמתקיימים לגביו כל התנאים שלהלן: (א) הלול עומד בהוראות חוק צער בעלי חיים (הגנה על בעלי חיים), התשנ"ד - 1994 והתקנות שהותקנו מכוחו;" הכוונה כאן בסעיף, שכל עוד אין תקנות אז פועלים לפי החוק הכללי.

<אורי צוק בר: כשיהיו תקנות, פועלים לפי התקנות.

<אורי צוק בר: "(ב) ניתן לגבי הלול רישיון לפי חוק רישוי עסקים, התשכ"ח - 1968; (ג) מספר המטילות בלול לא עולה על 70,000 מטילות; (ד) הלול מצוי ביישוב שבו נמצא משקו של בעל המכסה; ועדת המכסות תאשר לבעל המכסה לייצר את מכסתו בלול מחוץ ליישוב, ובלבד שמספר המגדלים מחוץ ליישוב המייצרים את מכסתם בלול זה לא יעלה על 5 או על 50% מכלל בעלי המכסה המייצרים את מכסתם בלול זה, הנמוך מביניהם; (ה) האמור בפסקאות משנה (ג) ו- (ד) לא יחול על בעלי מכסה המבקשים לייצר את מכסתם בלול של בעל מכסה אחר שבמועד הקובע יוצרה בו כדין, מכסה של יותר מבעל מכסה אחד.

<אורי צוק בר: (ג) האמור בתקנת משנה (ב)(1), (2) ו- (3)(ה) יחול, ובלבד שלא יהיה בכך כדי להגדיל את המכסה הכוללת המיוצרת באותו לול בשנת התכנון ביותר מ- 9% לעומת המכסה שיוצרה באותו לול ביום י"ח בטבת התשע"ג (31 בדצמבר 2012).

<אורי צוק בר: " כאן תיקנו מ-5 ל-9 בגלל ההגדלה הרוחבית של ה-4%.

אבישי ברוורמן: אז הדבר המרכזי כאן זה המספר 70,000 או 50,000.

יצחק וקנין: שנה שעברה היה 50,000 ואני מעדיף שיישאר על 50,000, רבותיי.

<קריאה: חבר הכנסת וקנין, זה ההסכם.

אבישי ברוורמן: פה זה מה שיצביעו חברי הכנסת.

אבישי ברוורמן: אני מקשיב כרגע.

<שמעון ביטון: לגבי סעיף א', "הלול עומד בהוראות חוק צער בלי חיים".

<שמעון ביטון: יבהיר לנו אורי לגבי חוק צער בלי חיים.

<שמעון ביטון: אין חוק.

<שמעון ביטון: אני מקים את הלול - - -

<אורי צוק בר: יש חוק.

יצחק וקנין: זה אותו חוק, לא השתנה.

אבישי ברוורמן: קיבלת?

<שמעון ביטון: קיבלתי.

אבישי ברוורמן: מר בינג, רצית להגיד משהו?

<אלי בינג: כן.

<אלי בינג: חבל להגביל את השותפות ולהקטין את המספר הזה.

יצחק וקנין: גם כך מדובר על 25 מגדלים מינימום על-פי המכסה הקיימת.

יצחק וקנין: זה די גדול, זה לא קטין, זאת חצי אגודה.

אבישי ברוורמן: רבותיי, זה נראה לי סביר שאנחנו נשאיר את זה עכשיו על 50,000 ובעתיד אנחנו נראה את ההתפתחויות.

אבישי ברוורמן: לכן אני ממליץ להצביע על כל הסעיף הזה בתיקון, שבמקום 70,000 יהיה 50,000 ואני מעלה את זה להצבעה על ההצעה הזאת.

<גלעד וקסלמן: יש לי שאלת הבהרה.

<גלעד וקסלמן: לא הצלחתי להבין בסעיף ד'.

<גלעד וקסלמן: כתוב: "לא יעלה על 5 או על 50 אחוז".

<גלעד וקסלמן: מה זה 50%?

<אורי צוק בר: הכוונה, שלא יותר מ-50% יהיו מישוב אחר.

<אורי צוק בר: מדובר על מספר המגדלים ולא ביצים.

<משה רודנסקי: אורי, טעית.

<משה רודנסקי: לא יותר מחמישה מגדלים מבחוץ ולא יותר מ-50% מהמכסה המיוצרת.

<אורי צוק בר: לא טעינו, כתוב בדיוק כך.

אבישי ברוורמן: אם כך אני מעלה להצבעה.

אבישי ברוורמן: ההצעה הראשונה היא של וקנין וברוורמן – ההצעה של 50,000.

אבישי ברוורמן: מי בעד?

אבישי ברוורמן: בעד – רוב

אבישי ברוורמן: נמנעים – אין סעיפים 9ב ו-9ג התיקון ל-50,000 בסעיף 9ב(3)(ג) התקבלו.

אבישי ברוורמן: אושר פה אחד.

אבישי ברוורמן: מי בעד הצעת משרד החקלאות של 70,000?

אבישי ברוורמן: בעד – רוב

אבישי ברוורמן: נמנעים – אין הצעת משרד החקלאות לסעיף, 9ב(3)(ג) של 70,000, לא התקבלה.

אבישי ברוורמן: אם כך, אנחנו מאשרים את הסעיף בתיקון ל-50,000.

<אורי צוק בר: אנחנו הצענו להחזיר את זה ל-70,000, על-מנת להיות מקסימום גמישים עם היצרנים שכל מושב יעשה מה שהוא מבקש.

<אורי צוק בר: אם נקבל את התיקון שלכם - - -

אבישי ברוורמן: אין לכם ברירה.

<אורי צוק בר: יש לנו ברירה לא לאשר את התקנות אבל אנחנו לא נעשה את זה.

יצחק וקנין: אני מוכן ללכת לקראתך בסעיף הזה בתנאי שלא מדובר על אגודה שיתופית שבאה לתוך העסק הזה.

<אורי צוק בר: קיבלתי את עמדתם.

<אורי צוק בר: חשוב מאוד להבין את הרציונל.

<לאה ורון: חברי הכנסת החליטו לאשר את תקנה 9.

<לאה ורון: זה לא שהם הביעו את דעתם.

אבישי ברוורמן: אורי, נתתי לך היום הרבה כבוד והרבה אהבה.

אבישי ברוורמן: תזכור, שעדיין במדינת ישראל, הריבון קבע ואתה מחייך ואומר מודה אני.

<אורי צוק בר: מודה אני.

<מרב תורג'מן: גם סעיף קטן ג' אושר?

אבישי ברוורמן: כן.

אבישי ברוורמן: אם כך, אנחנו מגיעים עכשיו לסעיף 10א.

<טומי מנור: "פניה לקביעת מכסות אישיות 10.

<טומי מנור: (א) מי שזכאי למכסה אישית לפי תקנות 4 עד 8 והוא לא קיבל על כך הודעה עד תום 30 ימים מיום פרסום תקנות אלה, רשאי לפנות עד תום 60 ימים מיום הפרסום האמור לוועדת המכסות בבקשה לקביעת מכסתו.

<טומי מנור: (ב) ועדת המכסות רשאית, מנימוקים מיוחדים שיירשמו, לדון בבקשות שהוגשו לה לאחר המועד האמור.

<טומי מנור: (ג) החלטת ועדת המכסות בבקשה לפי תקנות משנה (א) ו- (ב) תינתן בתוך 30 ימים ממועד הגשת הבקשה.

<טומי מנור: "

אבישי ברוורמן: מי בעד?

אבישי ברוורמן: בעד – רוב

אבישי ברוורמן: נמנעים – אין סעיף 10 התקבל.

אבישי ברוורמן: אושר.

אבישי ברוורמן: סעיף 11.

<לאה ורון: אדוני היושב ראש, מלשכת יושב ראש הכנסת נמסר כי יש לנו אישור להמשיך את הישיבה עד 11:15.

<טומי מנור: "מכסות עופות להטלה 11.

<טומי מנור: (א) המועצה תקבע לכל בעל מכסה, בתחילת שנת התכנון וכן מזמן לזמן במהלכה, מכסת עופות להטלה לייצור מכסתו, על פי מפתחות אחידים שתקבע, בשים לב לגיל הלהקה שהוא מחזיק ותקופת גידולה; המפתחות האחידים כאמור יפורסמו באתר האינטרנט של המועצה.

<טומי מנור: (ב) בעל מכסה לא יחזיק עופות להטלה בכמות העולה על מכסת העופות להטלה האחרונה שקבעה לו המועצה.

<טומי מנור: (ג) בעל מכסה שלפי קביעת המועצה מחזיק עופות להטלה בכמות עודפת על מכסת העופות להטלה שהיא קבעה לו או אדם שאינו בעל מכסה יעביר את הכמות העודפת או את כל העופות שהוא מחזיק, לפי העניין, לשחיטה, באופן שתורה המועצה.

<טומי מנור: "

אבישי ברוורמן: מי בעד?

אבישי ברוורמן: בעד – רוב

אבישי ברוורמן: נמנעים – אין סעיף 11 התקבל.

אבישי ברוורמן: אושר.

<טומי מנור: "גידול מטילות ופרגיות 12.

<טומי מנור: (א) המועצה תנפיק לכל בעל מכסה תעודת מגדל שתפורט בה מכסת העופות שנקבעה לו לייצור מכסתו.

<טומי מנור: (ב) קבלן מורשה וכל אדם אחר העוסק בשיווק אפרוחות להטלה לא ישווק אפרוחות אלא למגדל שהציג לפניו את תעודת המגדל שלו או למגדל פרגיות אשר הציג בפניו תעודות שמסרו לו המגדלים שבעבורם הוא יגדל את הפרגיות; כמות האפרוחות שתשווק כאמור לא תעלה על הכמות הרשומה בתעודה או בתעודות שהוצגו לפני המשווק, לפי העניין.

<טומי מנור: (ג) לא יחזיק אדם מטילות אלא אם כן בידיו תעודת מגדל, ובהתאמה לכמות הרשומה בה.

<טומי מנור: (ד) לא יחזיק מגדל פרגיות, אלא אם כן הוא קיבל את האפרוחות שמהן גידל אותן מקבלן מורשה, בעל מדגרה או אדם אחר העוסק בשיווק אפרוחות להטלה, כנגד הצגתה של תעודת מגדל שמסר לו בעל מכסה, או באישור בכתב שמסרה לו המועצה, ובהתאם לכמויות הנקובות בתעודה או באישור כאמור.

<טומי מנור: (ה) לא ישווק אדם פרגיות אלא למגדל שהציג לפניו אישור של המועצה שהוצא בסמוך לפני מועד השיווק, ולפיו רשאי המגדל לקבל לרשותו פרגיות, ובהתאמה לכמות הרשומה באישור.

<טומי מנור: "

אבישי ברוורמן: טכני לחלוטין.

אבישי ברוורמן: מי בעד?

אבישי ברוורמן: בעד – רוב

אבישי ברוורמן: נמנעים – אין סעיף 12 התקבל.

אבישי ברוורמן: אושר.

<טומי מנור: "שמירת דינים 13.

<טומי מנור: אין בתקנות אלה כדי לגרוע מכוחו של דין אחר.

<טומי מנור: "

אבישי ברוורמן: מי בעד?

אבישי ברוורמן: בעד – רוב

אבישי ברוורמן: נמנעים – אין סעיף 13 התקבל.

אבישי ברוורמן: אושר.

<מרב תורג'מן: יש את תקנה 6ג שלא אישרנו.

אבישי ברוורמן: אנחנו חוזרים לתקנה 6ג.

<לאה ורון: יש קודם את התוספת הראשונה.

<לאה ורון: אפשר לעיין בה ואז תחליטו אם אתם מאשרים או לא.

אבישי ברוורמן: עורכת הדין תורג'מן, תובילי אותנו.

<מרב תורג'מן: לי אין הערות לתוספת.

אבישי ברוורמן: אנחנו מאשרים את התוספת הראשונה.

אבישי ברוורמן: בעד – רוב

אבישי ברוורמן: נמנעים – אין התוספת הראשונה התקבלה.

אבישי ברוורמן: מי בעד התוספת השנייה?

אבישי ברוורמן: בעד – רוב

אבישי ברוורמן: נמנעים – אין התוספת השנייה התקבלה.

אבישי ברוורמן: התוספת השנייה התקבלה.

<מרב תורג'מן: יש עוד שני עניינים.

<מרב תורג'מן: מתי בכוונתם לפרסם את התקנות?

<מרב תורג'מן: האם צריך לקבוע הוראת תחילה?

<אפרת ורד: עד היום לא היה צריך כיוון שמבחינת משרד המשפטים הם מתורגלים לפרסם את זה ב-1 בינואר.

<מרב תורג'מן: אנחנו חוזרים לתקנה 6.

<לאה ורון: משרד המשפטים רגיל גם לעבוד מהר כי אתם מעבירים באיחור רב את הכללים לאישור הוועדה.

<לאה ורון: אני מבינה שגם שם אתם עושים את הכול במהירות.

<מרב תורג'מן: לגבי תקנה 6ג.

<מרב תורג'מן: אחרי שביררנו את העניין ובשלב הזה איני יכולה לבדוק אם בתי הספר עומדים בתנאים הקבועים בחוק רישוי עסקים, בטח לא לדעת אם הם בכלל מקבלים רישיון מחוק רישוי עסקים.

<מרב תורג'מן: לכן אני חושבת שלעת הזאת, כדאי אולי להשאיר את ההכפפה לחוק צער בלי חיים ולהמתין עם ההוראה של רישוי עסקים.

<מרב תורג'מן: ככל שמשרד החקלאות יבחן את העניין וימצא כי בתי הספר צריכים לעמוד בכללים נוספים, הם יביאו תיקון לוועדה.

<קריאה: מה זה שייך בית ספר?

<קריאה: נעשה את זה כללי על כולם, גם עלינו החקלאים.

<משה רודנסקי: יש כאן אבסורד.

<משה רודנסקי: הרי חוק צער בלי חיים, התקנות לא התקבלו בוועדת החינוך כי אין תקציב.

<משה רודנסקי: בפירוש, יו"ר הוועדה אמר שלא נדון בתקנות ולא נביא אותם להצבעה.

<קריאה: זה מקובל עלינו אבל שזה יחול על כל המגדלים.

<מרב תורג'מן: עורכת דין ורד תקריא את הנוסח להצבעה.

<אפרת ורד: 9ב(3)(א): "קביעת מכסה כאמור בתקנות משנה א' ו-ב' תותנה בכך שמתקיים למבקש התנאים הקבועים בתקנה 5ב(2) ו-9ב(3)(א).

<אפרת ורד: " חשוב לי להבהיר, שמבחינת משק העופות יש חשיבות גם להוראות שהן נוגעות לבריאות העוף ולבריאות הציבור.

<אפרת ורד: ההוראות האלה קבועות בתקנות רישוי עסקים ולכן מבחינתנו, אם זה חל, אז זה ממילא יחול כי זה הוראות כל דין והשירותים הווטרינריים פשוט לא יאפשרו פעילות בשונה מזה.

אבישי ברוורמן: מי בעד?

אבישי ברוורמן: בעד – רוב

אבישי ברוורמן: נמנעים – אין התיקון לנוסח של סעיף 9ב(3)(א) התקבל.

אבישי ברוורמן: אושר.

אבישי ברוורמן: רבותיי, סיימנו.

אבישי ברוורמן: אני מודה לכם.

אבישי ברוורמן: אני חייל שלכם גם כשאני מחוץ לכנסת.

אבישי ברוורמן: יחי מגדלי הביצים, שימשיכו ביצים גם של קטנים.

אבישי ברוורמן: הישיבה נעולה.